Синоптиклар Ўзбекистонда август ойида кутилаётган об-ҳаво ҳақида маълумот берди - UzNews.uz\nАвгуст ойида ҳаво ҳарорати ўртача кўп йиллик қийматларга яқин бўлиши кутилмоқда.\nЎзгидромет хабарига кўра, 1 август куни Тошкент вилояти ва Фарғона водийси вилоятларида қисқа муддатли ёмғир ёғиши мумкин. Мамлакатнинг қолган ҳудудида ёғингарчилик бўлмайди, ҳарорат +30...+33 даража атрофида бўлади.\n2 август куни республиканинг катта қисмида об-ҳавонинг яна кам булутли ва қуруқ бўлиши кутилмоқда, фақат баъзи тоғли ва тоғолди ҳудудларда қисқа муддатли ёмғир ёғиб, момақалдироқ бўлиши мумкин.\nКейинги ҳафтада об-ҳаво ёғингарчиликсиз бўлади. Ҳарорат аста кўтарилади ва +36...+39 даражани ташкил қилади.\nКейинчалик август ҳарорати ўртача кўп йиллик қийматларга яқин бўлиши кутилмоқда. Қисқа муддатли ёмғир асосан республиканинг тоғли ва тоғолди ҳудудларида кузатилади.\nҲарорат кечаси +17...+22, кундузи +32...+37 даража атрофида, айрим кунларда +40 даражагача бўлиши кутилмоқда. Ойнинг сўнгги ўн кунлигида кундузги ҳарорат +28...+33 даражагача пасайиши мумкин.


Масжидда содир бўлган воқеа бўйича маълумот берилди — Sof.uz\n27.11 16:44 1095 Ўзбекистон\nИнтернет тармоғида «Юнусободда масжидлардан бирида бўлган ҳолат экан» сарлавҳали видео тарқалди. Мазкур ҳолат бўйича Тошкент шаҳар ИИББ маълумот берди.\nҚайд этилишича, 26 ноябрь куни Юнусобод туманида ўтказилган жума намози давомида имом-хатиб бир йигит Исломни қабул қилиб, мусулмон бўлмоқчи эканлигини маълум қилади.\nСўнг йигитга сўз берилган. У жамоатга рус тилида мурожаат қилади. Кўпчилик унинг сўзларини тўғри тушунади, аммо бир эркак ҳолатга норозилик билдиришни бошлайди. Масжиддаги айрим кишилар уни кўчага олиб чиқадилар.\n«Маълум бўлишича, ушбу шахс – 41 ёшли А. исмли фуқаро бўлиб, ихтисослаштирилган тиббиёт муассасасида ҳисобда турар экан. Кейинчалик у тиббиёт муассасасига даволаниш учун жойлаштирилди», дейилади ИИББ хабарида.\nКеча, 11:12 319


Денис Коростиченко: "Пахтакор" биздан кўра кучли кўринмади" / CHAMPIONAT.asia\nДенис Коростиченко: "Пахтакор" биздан кўра кучли кўринмади"\n24 май 00:06\nТеглар : "Пахтакор" "Локомотив"Денис Коростиченко\nСуперлиганинг 10-турида "Пахтакор"га қарши ўйиндан кейин "Локомотив" бош мураббийи Денис Коростиченко ўз фикрларини билдириб ўтди.\n- "Пахтакор"ни ғалаба билан табриклайман. Ўйин бобида "Пахтакор" биздан кўра кучли кўринмади. Чераннинг жаримадан урган голини шунчаки маҳорат деймиз. Чунки Ўзбекистонда бундай ижрочилар жуда кам. Иккинчи бўлимда эса қўпол хатодан кейин гол ўтказиб юбордик. Уларда ҳам бизда ҳам вазиятлар бўлди. Биз ҳужумда етарлича хавфли ўйнай олмадик. Нима дердим, ёш йигитларга барқарорлик етишмаяпти, ҳужумчи етишмаяпти. Беқарормиз, бир ўйинда яхши ўйнаяпмиз, кейингисида унчалик эмас. Бугун ёмон ўйнамадик. Шунчаки хато ва ижро маҳорати ўйин тақдирини ҳал қилди.\n- "Локомотив"нинг келаси мавсум ОЧЛда ўйнашига ишонасизми?\n- Илк навбатда бизни қўллаб турган мухлисларга раҳмат айтаман. Ҳа, мағлубиятдан мухлислар хурсанд бўлмайди. Ўйиндан ўйинга уларнинг оз бўлса-да кўпаётганини кўряпман. Мен ҳам мухлисларга тўла стадионларни истайман. Чемпионат яхши кетмоқда, ҳеч ким катта фарқ билан олдинга ўтиб кета олмаяпти. ОЧЛга эса ҳали имконият бор, бунга ҳаракат қиламиз.\n- Диёр Туроповнинг бугун майдонда кўриниш бермагани сабаби нимада?\n- У касал бўлиб қолган.\n- "Локомотив" иккинчи бўлимда яхши ўйнади, бироқ биринчисида эмас. Бунинг сабаби нимада?\n- Ўйинга бўлган режамиз бор эди. Чераннинг голи режаларни ўзгартириб юборди. Биз 35-дақиқаларидан кейин ўз футболимизни кўрсата бошладик. "Пахтакор"ни дарвозамиздан узоқлаштириб, кучлироқ футбол кўрсатишни истадик. Бизда ўйинни ташкиллаштиришда муаммо йўқ. Фақатгина ҳужумни якунлашда қийналяпмиз.\n- Ҳужумчилар эса сўнгги зарба беришни ўрнига пас бермоқда.\n- Таркибимиздаги футболчилар ёмон эмас. Шунчаки "Пахтакор"га қарши ўйнаш қийин. Улар амалдаги чемпион. Уларда топ-даражали футболчилар бор. Қачонки бошқа жамоага қарши ўйнасак, қаршилик ҳам бошқача бўлади. "Пахтакор" ёки "Насаф"га қарши ўйнасак, даража ўзгаради. Ҳали бизда ҳаммаси олдинда.\n- Марказда етакчи етишмаяпти, таянч ҳимоясига яхши футболчи керак. Бир вақтлар Лутфулла Тўраев ўйнаганида таянч ҳимоянинг даражасини оширганди.\n- Гапингизга қўшиламан.\n- Ўтган мавсумда Жавохир Сидиқов "Локомотив"да ўйнаганида ўзини кўрсата олмади. Бу мавсум у яна олдингидек "Қўқон-1912" етакчиси. Бунга нима сабаб деб ўйлайсиз?\n- Билмадим, тўғриси. Баъзи футболчиларда шундай бўлади. Футболчи ўз жамоасида яхши ўйнайди, бошқа жамоада ўйини чиқмайди. Бунга мисоллар жуда кўп.\n24 май 00:14:21\nБугунги у́йинда хакамлар бригадаси яхши ишлади Пахтакор хам ажойиб у́йин ку́рсатиб хаконий галабага эришди.\n24 май 02:29:46\nЯхши уйин курсатяпти Локомотив\n24 май 00:19:41\nЛокомотив хороший игра показывает , на каждый игре опыт набирает.если гоаорит выходя из чвоей возможности. Держись!!! Денис всё ещё впериди!!!! Мы за тобой!


Жиҳозни ўзи созлай оладими | NORMA.UZ\nЯнги йил кириши билан: ундан аввал ҳам, кейин ҳам эмас, назорат-касса машинаси ва терминални чекларда ҚҚС акс эттириладиган қилиб қайта созлаб олса бўладими? Буни бировнинг ёрдамисиз ва ресурсларни тежаган ҳолда қандай амалга ошириш мумкин? Ушбу материалда мутахассисларнинг тавсиялари билан танишасиз.\nЯнги йил нимадан бошланиши мумкин?\n2019 йил 1 январдан умумбелгиланган солиқларни тўлашга ўтадиган барча тадбиркорлик субъектларининг назорат-касса машиналари ва терминаллари чекларида мажбурий тартибда ҚҚС тўғрисида ахборот бўлиши керак. Солиқ кодексининг 222-моддасидан ана шу маъно англашилади. Ўқувчилар ўртасида муҳокамага сабабчи бўлган «Терминал ва НКМ чекларида ҚҚСни ажратиб кўрсатиш керакми» материалида бу ҳақда батафсил сўз юритган эдик.\nЎқувчилардан бири савдо ускунасини жорий йил декабрида эскича – чекларда ҚҚС ажратиб кўрсатилмайдиган, 1 январдан бошлаб эса ҚҚС ажратиб кўрсатиладиган қилиб қайта созлаб беришларини хоҳлашини айтган. У одатда йил охирига келиб, ҳатто 31 декабргача иш жуда кўп бўлиши: байрамолди савдо билан машғул бўлишлари, ускуна ҳақида қайғуришга вақтлари бўлмаслиги, 1 январь эса байрам куни, ҳеч ким сервис ташкилотига қатнашни истамаслигига эътибор қаратган.\nУскунани қайта созлаш жараёнини Давлат солиқ қўмитаси ва қонун чиқарувчи органлар тартибга солишлари керак. Ҳозирча бу борада ҳеч қандай ҳужжат қабул қилинмади.\nАввалбошдан бухгалтерия ҳисобини юритиш қулай бўлиши учун ҳисобварақ-фактура ва унинг ўрнини босувчи ҳужжатларда, айрим ҳолларда назорат-касса машиналари ва терминал чеклари улар сирасига киради, ҚҚСни ажратиб кўрсатиш тўғрисидаги норма назарда тутилган эди. Бироқ айни пайтда улардаги ҚҚС тўғрисидаги ахборот бухгалтерия ҳисоби учун муҳим саналган ўзаро ҳисоб-китобларнинг барчаси ҳисобварақ-фактуралар билан расмийлаштирилади. Чеклардаги ҚҚС тўғрисидаги ахборот дастлаб истеъмолчилар учун фақат ахборот тусига эга бўлади.\nҚонун ҳужжатлари амалдаги таҳрирда сақланиб қолганда Солиқ қўмитаси тадбиркорларга ускунани қайта созлаб олиш учун вақт берса керак. Сабаби амалдаги қонун ҳужжатларида янги йилдан бошлаб умумбелгиланган солиқ солиш тизимига ўтадиган барча тадбиркорларнинг терминаллари ва назорат-касса машиналари 2019 йилнинг илк дақиқалариданоқ чекларда ҚҚСни ажратиб кўрсатиши кераклиги назарда тутилган. Янги йилнинг илк кунлариданоқ қонунбузарликка йўл қўймаслик учун бунга олдиндан тайёргарлик кўриш лозим. Ҳамма янги йил таътилига чиққанда савдо шохобчасининг иши тўхтатиб қўйилмайди-ку, ахир.\nУскунани мустақил равишда бировнинг ёрдамисиз қайта созлаш имконияти ҳақида ҳамма нарсани олдиндан билиб олиш зарур. Янги йилнинг дастлабки иш кунидан ишни қайта созлашдан бошлашга тайёр бўлиш керак.\nНазорат-касса машиналарини созлаймиз\nВладимир Гибель, «Savdoelektronika» сервис ташкилотининг ижрочи директори:\n– Мамлакатимизда фойдаланиладиган назорат-касса машиналарининг деярли барча моделлари созлаш режимида чекда ҚҚСни ажратиб кўрсатиш опциясига эга. Ушбу таомил махсус кўникмага эга бўлишни талаб қилмайди. Бу вазифани катта кассир уддалай олади. Бунинг учун ҳар бир аппаратни сотиш чоғида илова қилинадиган қўллашга оид йўриқномадан фойдаланишнинг ўзи кифоя.\nСолиқ кодексининг 72-моддасига мувофиқ барча назорат-касса машиналарига техник хизмат кўрсатиш йўлга қўйилган бўлиши керак. Бинобарин, қайта созлаш билан боғлиқ барча саволларни ечишда сиз тегишли шартнома тузган ташкилот мутахассислари ёрдам бера оладилар.\nБундан ташқари, ҳозир интернет ижтимоий тармоқларида қайта созлаш бўйича йўриқномалар бериладиган ресурслар пайдо бўлмоқда. У йўриқномани йўқотиб қўйганларга қўл келиши мумкин.\nДанил Шакиров, «Savdoelektronika» етакчи мутахассиси, Ўзбекистондаги назорат-касса машиналари тўғрисидаги ikkm.uz сайти ва шу номли телеграмм-каналнинг муаллифи:\n– Ресурсларимизнинг мақсадли аудиторияси НКМдан фойдаланувчилар ҳисобланади. Биз чекларда ҚҚС ажратиб кўрсатилиши учун Ўзбекистонда фаол қўлланиладиган аппаратларнинг барча моделлари ва модификацияларини қайта созлаш бўйича қўлланмаларни бера бошладик.\nНКМ эгаси қўлланмада керакли бўлимни излашига тўғри келмайди. Ресурсларимизда чекда ҚҚС ажратиб кўрсатиладиган қилиб созлашга оид қисқача йўриқномани дарҳол олади.\nБундан ташқари, сайтда чат кўринишида бевосита алоқа йўлга қўйилган, зарурат туғилганда у орқали қўшимча тушунтиришларни олиш мумкин.\nЖаҳонгир Жонибеков, «EOPC TECHNOLOGY» директорининг ўринбосари:\n– Бугунги кунда терминалларни фақат ташкилотимизнинг сервис марказларида қайта созлаш мумкин. Тадбиркор унинг терминалига хизмат кўрсатадиган банкка қайта созлашни илтимос қилиб мурожаат қилиши лозим. Банк, ўз навбатида, бизнинг ташкилотда барча тартиб-таомилларни ташкиллаштириши керак. Бироқ ҳозир қайта созлаш муносабати билан банкларга ва бизга кам мурожаат қилишлари учун тартиб-таомилни соддалаштириш устида ишламоқдамиз.\nАнвар Орипов, «EOPC TECHNOLOGY» бўлим бошлиғи:\n– Терминалларни сақловчилар мустақил равишда қайта созлашларига имкон берадиган лойиҳа устида ишламоқдамиз. Бироқ терминалларнинг барча моделлари билан бу вариантни қўллаб бўлмайди. Конструкциясининг техник хусусиятлари сабабли тадбиркорлар сўнгги модификациядаги жиҳозларни мустақил равишда қайта созлай оладилар. Ҳозир зарур қўлланмаларни ва юклаб олиш учун дастурий таъминотни тайёрлаяпмиз. Ягона умумреспублика процессинг марказининг расмий сайтидаги янгиликларни кузатиб боринг.


Барча мавсумий касалликлар ҳам коронавирус бўлавермайди\n01:19 / 22.03.2020\nМақола мавзусига эътибор қаратадиган бўлсангиз бугун дунё эътиборида турган асосий масала - коронавирус инфекцияси ваҳимасига нисбатан муносабат билдирмоқчиман.\nЖамиятимиздаги айрим инсонлар кундалик турмушнинг ижобий ташвишлари ва ҳаракатларини ўйлаб, ҳаётнинг бебаҳо хазинаси саналмиш – саломатлик, тиббий саводхонлик тушунчасини бироз назардан четда қолдираётанликлари аён бўлиб қолмоқда. Ишонч телефонларига бўлаётган минглаб қўнғироқларнинг мазмуни, интернет сайтларидаги кунлик маълумотлар ва баъзи асоссиз SMS хабарларни таҳлил қила туриб, бунга амин бўлиш мумкин. Кўриниб турибдики, тиббий билим саводхонлик тушунчалари бўйича ҳали кўп-кўп ишлашимиз кераклиги, тарғибот тадбирларини тизимли, мақсадга йўналтирилган тартибда ташкил этиш ҳамда унда кенг жамоатчилик эътиборини қаратиш зарурлиги тўғрисида хулоса қилиш мумкин бўлади.\nКоронавирус инфекцияси ер юзининг 160га яқин давлатларида қайд этилди ва Жаҳон соғлиқни сақлаш ташкилоти томонидан қитъалараро тарқалганлигини эътиборга олиб пандемия деб белгиланди. Кузатилган нохуш эпидемик вазият инсонни саломатлигига эътиборли бўлиш кераклигини, вируслар келтириб чиқарадиган юқумли касалликларнинг нечоғлик хавфли эканлигини яна бир бор исботлаб берди.\nҲар қандай юқумли касалликка мавсумийлик хос.\nНафас йўлларининг юқумли касалликлари асосан куз, қиш ва маълум даража баҳор фаслларида кўплаб кузатилади. Коронавирус инфекцияси бўйича дунёдаги эпидемик вазиятдан келиб чиқиб, Президентимиз томонидан белгиланган профилактик ҳамда эпидемияга қарши чора-тадбирларни Вазирлар Маҳкамаси, Соғлиқни сақлаш вазирлиги, Санитария-эпидемиологик осойишталик агентлиги, манфаатдор вазирлик ва идоралар, шунингдек кенг жамоатчилик иштирокида мақсадга йўналтирилган тартибда амалга оширилаётганлиги натижасида, қолаверса мавсум ўзгариши билан бу хавф ортда қолади, коронавирус инфекцияси бўйича эпидемиологик барқарорлик таъминланади.\nКоронавирус пандемияси инсониятга қўлни тез тез ва қай тартибда ювишни, ниқоб (маска) тақиш самарасини, иммун тизимни мустаҳкамлаш учун йўналтирилган тўғри овқатланиш тартибини ўргатди, ҳар бир инсон бу ҳақида ўзига-ўзи савол берса, бунга жавоб топиши аниқ.\nВақт ўтади, ўтказилаётган профилактик ҳамда эпидемияга қарши тадбирлар ўз самарасини беради, халқ тилида айтганда инсоният коронавирус устидан ғалаба қозонади ва одамлар секин-аста касалликни ёддан чиқаради, бу табиий.\nҲар бир мавсумда учрайдиган юқумли касалликлар бор, улар чегара билмайди, қолаверса, Ўрта Осиё давлатлари баъзи юқумли касалликларнинг табиий ўчоқлари ҳисобланади ва мавсумга қараб ушбу ўчоқларнинг фаоллашуви кузатилади.\nИнсон саломатлиги боғлиқ бўлган омиллар:\n– 55 % турмуш тарзи (яшаш, овқатланиш, зарарли одатлар);\n– 20 % атроф-муҳит (сув, ҳаво, тупроқ);\n– 15 % ирсий омиллар (қариндошлар ўртасидаги никоҳ, эрта ва кеч туғруқ);\n– 10 % тиббий ёрдам (диагностика ва даволаш).\nМазкур омиллар таъсирида эса:\n– носоғлом турмуш тарзи – юрак-қон томир, асаб, қандли диабет, ошқозон-ичак, таянч ҳаракат касалликлари;\n– атроф-муҳит ифлосланиши – ўткир ва сурункали заҳарланиш, аллергик, нафас, онкологик, эндокрин, жигар, буйрак, ўт-тош, юқумли ва паразитар касалликлар;\n– ирсий ўзгариш – туғма нуқсон, наслий касаллик, ҳомиланинг бевақт нобуд бўлиши, касалликларга мойиллик каби касалликлар келиб чиқади.\nХулоса ўрнида шуни айтиб ўтиш жоиз, инсониятни ўйлантириб келаётган носоғлом турмуш тарзи орқали юзага келадиган касалликларга қарши курашиш бўйича асосий эътибор ва ҳаракатларимизни йўналтиришимиз керак.\nЮқумли касалликлар тўғрисида сўз борганда, тиббиётда “ифлос қўллар касаллиги” деган ибора юритилади. Эволюцион таълимот нуқтаи назаридан келиб чиқиб айтадиган бўлса, инсон қўллар орқали ҳаёт давомийлиги ва ҳаракатли турмушнинг барча заруриятларини мувофиқлаштиради. Қўлларни гигеник жиҳатдан тоза тутиш, бу орқали эзгу амалларга йўналтириш инсон саломатлиги ва камолотида йўлида фақат ижобий из қолдиради.\nКоронавирус ва бошқа юқумли касалликларни олдини олиш борасида соҳа олимлари, тажрибали тиббиёт ходимлари томонидан оммавий ахборот воситалари, матбуот, интернет сайтларида ва бошқа тарғибот йўналишлари орқали фойдали маслаҳатлар ва зарур тавсиялар бериб борилмоқда.\nҲар қандай режалаштирилган иш “тилда-дилда-амалда” бўлса, кутилаётган ижобий натижага эришиш мумкин.\nАгарда, ушбу босқичнинг бирор бўғинида амал қилинмаса, режалаштирилган тадбирлар самарасини бермайди.\nШундай экан, жамият ривожи йўлида вазифаларда ва берилаётган тавсияларга ҳар бир инсон амал қилиб борса, яқин йилларда Ўзбекистон дунё мамлакатлари орасида халқи бахти ҳаёт кечирадиган, соғлом жамият ва узоқ умр кўриш давомийлиги борасидаги тажрибаларини намуна қилиб кўрсатадиган даражага эришамиз деган умиддаман.\nШундай экан, биз асоссиз маълумотлар, инсонни саросимага соладиган ёлғон хабарларга эътибор бермасдан, кундалик ҳаётда соғлом турмуш тарзи кўникмаларига, шахсий гигиена қоидаларига амал қилсак, жамият ривожи ва келажак пойдевори учун фойдали ишлар билан шуғуллансак, бу орқали энг аввало ўзимизни, яқинларимизни, қўни-қўшниларимизни ва атрофдагилар саломатлигини сақлашга, асосийси соғлом жамиятни шакллантиришда катта ҳисса қўшган бўламиз.\nСоғлиқни сақлаш вазирлиги ҳузуридаги Санитария-эпидемиологик\nосойишталик агентлиги ахборот таҳлил бўлими бошлиғи,\nтиббиёт фанлари номзоди - Нуриддин Тошбоев


Андижонда банк ходими банкоматлардан 345 миллион сўмни ўмарди\nМазкур ҳолат юзасидан З.И.га нисбатан Жиноят кодексининг 167-моддаси 3-қисми жиноят иши қўзғатилиб, тергов ҳаракатлари ўтказилмоқда.\nТОШКЕНТ, 6 фев - Sputnik. Андижон вилояти Жалақудуқ туманида ўз хизмат вазифасидан фойдаланиб банкоматлардан 345,5 млн сўмни ўзлаштирган банк мутахассисига нисбатан жиноят иши қўзғатилди.\nБу ҳақда Sputnik Ўзбекистон мухбири Бош прокуратура матбуот-хизмати раҳбари Ҳаёт Шамсутдиновга таяниб хабар бермоқда.\nАТ "Халқ банки" туман филиалининг мурожаатига асосан Бош прокуратура ҳузуридаги Департаментнинг Жалақудуқ туман бўлими томонидан терговга қадар текширув ўтказилган. Унда банкнинг бош мутахассиси З.И. 2020 йилнинг декабрь ва жорий йилнинг январь ойида туман деҳқон бозорида ўрнатилган банкоматлардан жами 345,5 млн сўм нақд пулни олишга эришганлиги аниқланган.\nБанк мутахассиси ушбу пулларни шахсий эҳтиёжларига сарфлаб, ўзининг ихтиёрида бўлган жуда кўп миқдордаги мулкни ўзлаштириш йўли билан талон-торож қилганлиги аниқланган.


Россия учун махсус операциянинг иқтисодий қиймати\nРоссия Федерациясининг махсус операцияси: иқтисодий нарх қандай\n15 Aprel 14:05 НОВОСТИ\nSWIFT ЕИ ИҚТИСОДИЁТ махсус операция ПУТИН РОССИЯ САНКЦИЯЛАР УКРАИНА ҒАРБ\nРоссия расмийларининг уни бир неча кун ичида якунлаш режаларига қарамай, Украинада махсус операция бошланганига бир ойдан кўпроқ вақт ўтди. Ғарб давлатлари томонидан киритилган санкциялар Россия иқтисодиётини вайрон қилмоқда, унинг оқибатлари Россиянинг ҳар бир фуқароси томонидан аллақачон сезилган.\nРоссия Федерацияси ҳукумати ҳарбий мақсадларни доимий равишда ўзгартиради, илгари белгиланган мақсадларга эришмайди. Оддий одамлар эса ўз фаровонлигини қурбон қиладилар.\nАрманистон мудофаа вазирлиги: Озарбайжоннинг иккита дрони йуқ қилинди\nШундай қилиб, Ғарб стратегик маҳсулотлар, уй-рўзғор буюмлари, маҳсулотларни олиб кириш ва экспорт қилишни тақиқлади, баъзи банклар SWIFT тизимидан узилди, доллар ва евро олиб кириш тақиқланди, хорижда нақд пулсиз тўловларни амалга ошириш мумкин бўлмайди. Украинада уруш бошланиши учун руслар қабул қилиши керак бўлган чекловлар рўйхатини яна давом эттириш мумкин.\nҲарбий ҳаракатлар бошланишидан олдин Владимир Путин халқни «ҳар қандай ҳолатда ҳам санкциялар жорий этилишига» ишонтирди, аммо халқ бундай оқибатларга тайёр эмас эди.\n2014-йилда Қрим қайтарилгандан сўнг Ғарб ҳам санкциялар киритди, бироқ руслар ўзларида туб ўзгаришларни сезмадилар. Маҳсулотлар нархининг бироз ошиши ва коммунал хизматлар тарифларининг ошиши кузатилди, лекин тез орада ўртача иш ҳақи ўсди ва кимдир ҳатто бизнесда муваффақият қозона бошлади.\nУкраинага бостириб кириши муносабати билан киритилган санкциялар сезиларли таъсир кўрсатади. Илк жорий этилган санкциялардан сўнг кескин тушиб кетган рубл курси аввалги ҳолатига қайтмоқда. Бироқ, одамлар ҳали ҳам банкларда валюта сотиб ололмайдилар ва дўконлар тўлиқлиги пасайишда давом этмоқда. Ғарбга углеводородларни сотишдан евро олган ҳукумат ишлаб чиқарувчиларга рублда тўлайди, афтидан, Марказий банк томонидан катта миқдорда чоп этилади. Ҳа, рублнинг долларга нисбатан курси урушгача бўлгандан пастроқ бўлди, аммо бу сунъий равишда амалга оширилди.\nИшсизлик ўн баравар ошди, кўпчилик мамлакатни тарк этди ва ҳеч қачон қайтиб келмайди. Қулай ҳаётга ўрганган руслар иш излаб Ўрта Осиё мамлакатларига кўчиб ўтишга мажбур бўлдилар.\nРоссия халқи мақсад нима эканлигини тушунмай, Украинадаги махсус операция учун шу йўлни тўлайди. Нима учун дастлаб Киевни эгаллаш, Украина ҳукуматини ўзгартириш, мамлакатни денационализация ва демилитаризация қилиш вазифаси бир неча бор ўзгарди ва энди бу Россия армиясини Данетц ва Луганск вилоятларининг маъмурий чегараларига олиб чиқишдир? Нега шимолий йўналишда минглаб жангчиларни йўқотиб, рус армияси тўсатдан орқага чекинди ва у ерга қайтмоқчи емас шекилли? Нега минглаб аскарларни қўйиш, ундан ҳам кўпроқ жароҳат олиш, мамлакатни кенг кўламли иқтисодий инқирозга олиб келиш керак эди? Кейин орқага чекиниш ва ҳамма нарса режа бўйича кетаётганини даъво қилиш учунми? Кўриниб турибдики, махсус операция ўн минглаб одамларнинг ҳаёти, юз минглаб тақдирлари, русларнинг йиллар давомида қилган барча ишлари унинг геосиёсий мақсадлари олдида ҳеч нарса эмас деб қарор қилган бир кишининг бошида туғилган.\nЎзбекистонда олтин-валюта захиралари ҳажми камаймоқда


Расул Кушербаев: «Артел» монополия сари интилишда расман сиёсий суянчиққа эга бўлди»\nРасул Кушербаев / Фото: KUN.UZ\nОлий Мажлис депутати Расул Кушербаев монополия ва Artel компанияси ҳақидаги ўз фикрлари билан ўртоқлашди.\nУнинг сўзларига кўра, монополия шароитида бир инсон ёки бир гуруҳ шахсларнинг бойиши, яхши яшаши учун бошқалар қурбон қилинади.\n“Бу фикрларимни сайлов жараёни ёки бошқа шахсий манфаатларга алоқаси йўқ, деб қабул қилишларини истардим.\nМен монополиянинг ҳар қандай шаклига қаршиман. Биздаги кўпгина мағлубиятлар у сабаб ва афсуски давлат манфаатлари юзасидан табиий монополияга ҳозирча чидаш керак бўляпти, бироқ бу ҳам вақтинча.\nЧунки монополия шароитида бир инсон ёки бир гуруҳ шахсларнинг бойиши, яхши яшаши учун бошқалар қурбон қилинади. Монополия эркинликни чеклайди, рақобатни ўлдиради, ривожланишни ортга қайтаради, у жамиятни иқтисодий қулликка етаклайди. Балки ошириб юборгандирман, лекин бор гап шу.\n“Артел” монополист эмаслигига ишонгимиз келади, ҳақиқатан де юре у монополист эмас ва бунга интилмаяпти, бироқ де факто интиляпти. Буни импорт маҳсулотларига қўйилаётган турли тўсиқ ва оширилган божлар мисолида кўрса ҳам бўлади.\nЯқинда иқтисодчи Юлий Юсупов импортдаги чекловлар ортидан “Артел”ни қулоғи кўринаётганини, бизнинг вазирлик ва идоралар биргина компания манфаатлари учун ишлаётгандек туюлаётганини билдирганди. Ўз ўрнида, “Артел” норматив-ҳуқуқий ҳужжатлар қабул қилинишига ҳеч қандай алоқаси йўқлигини, Ўзбекистонда иқтисодиёт эркин бозор принципларига кўра ишлашини маълум қилди. Оддий айтганда “Артел” лоббизм билан шуғулланмаган. Мен бунга ишонаман. Чунки расман “Артел”да сиёсатда лоббизм учун сиёсий суянчиқ йўқ. Амалда эса... Унга биргина шу нарса расман етишмаётганди.\nКуни кеча “Артел” "Миллий тикланиш" партиясини танлаганини англадим, партия эмас, “Артел” танлади ва монополия сари интилишда сиёсий "криша"га эга бўлди расман. Энди лоббизм билан расман шуғулланиш ва қонунчилик орқали де юре монопол бўлишга ҳаракат қилиш имконияти пайдо бўлди.\n“Миллий тикланиш”га эътирозим йўқ, омадини берсин. Фақат монополия нима эканлигини унутмасалар бўлди.\nЎзимни эса бир савол ўйлантиряпти: “Артел” монополия учун “криша”ликка бошқа партияни танлаганда вазият қандай бўларди?” - деб ёзади Расул Кушербаев.\n«Артел» учун алоҳида имтиёзлар йўқ». Компания раҳбарияти танқидларга жавоб қайтарди\n«Монополия тугатилишини аниқ айта оламиз». Ўзбекистон авиацияси беш йилдан кейин қандай бўлади?\n«Қонунан тақиқ йўқ. Аммо умра учун виза ололмаяпмиз». Хусусий турфирмаларнинг вакиллари соҳадаги монополия зарарлари ҳақида


ABC Mobile Тошкентнинг «Локомотив» футбол клуби билан ҳамкорлик қилишни бошлади - UzNews.uz\nABC Mobile Тошкентнинг «Локомотив» футбол клуби билан ҳамкорлик қилишни бошлади\nABC Mobile компанияси вакиллари UzNews.uz нашрига ўзбекистонлик футбол клуби билан ҳамкорлик бўйича режалари ҳақида гапириб беришди.\nUzNews.uz мухбири «ABC Mobile» халқаро компаниясининг бошқарувчиси Андрей Румянцев ҳамда «AF Sports Reactive»** ва «LAUREA GERMANIA»* МЧЖ таъсисчиси Закиров Фарид Равильевич билан Тошкентнинг «Локомотив» футбол клуби билан ҳамкорлик ва Ўзбекистон бозорида ишлаш бўйича келгусидаги режалари ҳақида суҳбатлашди.\nЗакиров Фарид Равильевич «Локомотив Тошкент» футбол клубининг салоҳияти ҳақида гапириб берган.\nАгар сиз Ўзбекистондаги вазият билан танишган бўлсангиз, Республикада футбол клублари ҳомий ва бошқарув органлари ҳузурида жойлашганини биласиз. Бундай вазиятда ўзбек футбол клуби қандай қилиб бойиши мумкин?\nФарид Закиров: Биринчи навбатда қайд этишим жоиз, мени Ўзбекистон билан узоқ ва йилиқ муносабатлар боғлаб туради. 2016 йилда «LAUREA GERMANIA» МЧЖ Ўзбекистон Республикасида ўз ваколатхонасини аккредитациядан ўтказди, ва мана 4 йилдан буён ўзбекистонлик ҳамкорлар билан ишламоқда.\nСизнинг саволингизга келадиган бўлсак: ўзбек суперлигасининг барча клублари «дотацион» эканлиги ҳаққонийдир. Айтайлик, «Локомотив» - бу темир йўл клуби; «Пахтакор»да ҳам ўз ҳомийси мавжуд. Аммо, футбол клублари қандай қилиб бойиши мумкин деган саволни қўядиган бўлсак, бу ерда икки ҳолат бўлиши мумкин: Биринчиси - мухлислар билан бевосита ишлаш. Европада футбол кўраётганингизда, бутун стадион мухлислар билан тўла эканлигига эътибор қаратинг. Футбол клубларининг пуллари кичик бўлакчалар орқали шаклланади: бу телевизион кўрсатув, маркетинг ва албатта мухлислар бўлиши мумкин.\nТрансфер сиёсати ҳам катта аҳамиятга эга: футбол клублари ўз футболчиларини тарбиялаб ва кейинчалик сотишади. Масалан, Португалиянинг «Порту» клуби бутун тарихида жуда кўп трансферларни амалга оширган: у Лотин Америкасидан ёш футболчини сотиб олади ва уни катта миқдордаги пулларга сотиб юборади.\n«Локомотив» машҳур клубларга тенглашиши учун нима қилиши керак?\nФарид Закиров: Ҳозирда айнан шу қилинмоқда. «Локомотив»нинг айни вақтдаги вазифаси хорижий ҳомийларни жалб қилишдир.\nҲозирги вақтда «Локомотив»нинг молиявий имкониятлари қандай?\nФарид Закиров: Биз клуб раҳбарияти «Локомотив» ривожи учун барча ишларни қилаётганини айтишимиз мумкин. Директор ўринбосари Тўлабек Акрамовнинг ҳаракатларини алоҳида қайд этиш жоиз. Унга ҳар доим ишониш мумкин ва у ҳозирда клуб ривожи учун бор кучини сарфламоқда.\nABC Mobile*** компанияси вакили Андрей Румянцев “AF Sports Reactive” билан ҳамкорлик ва ташкилотнинг Ўзбекистондаги фаолияти ҳақида гапириб берди.\n«ABC Mobile» компанияси нима билан шуғулланади? У Ўзбекистонда қандай хизматларни таклиф этади?\nАндрей Румянцев: «ABC Mobile» — халқаро контент-провайдер, марказий офиси Эстония пойтахти Таллинда жойлашган. Ташкилот шу кунга қадар бир қанча Европа давлатларида мобиль хизматларни тақдим этган. Ўзбекистонда компания «Локомотив Тошкент» футбол клуби учун ажойиб лойиҳани таклиф этади: интерактив овозли портал. Хоҳловчилар бепул телефон рақамига қўнғироқ қилиб, клуб тарихи, футболчилар ҳақида маълумотларни, кутилаётган матчни, трансфер ва бошқа маълумотларни билиб олишлари мумкин.\nЎзбекистон – МДҲда компания Европа тажрибасини қўллайдиган илк давлат. Нега айнан Ўзбекистон, мамлакат қандай имкониятларни беради?\nАндрей Румянцев: Бизнинг Ўзбекистон бозорида пайдо бўлишимиз тасодиф эмас, “AF Sports Reactive”нинг Европа иттифоқидаги футбол клубини юргизиш ҳаракатларига нисбатан таъсиридир.\nЎзбекистонда турли хил футбол клублари кўп, нега айнан «Локомотив»ни танладингизлар?\nАндрей Румянцев: «Локомотив» клуби — биз учун етакчидир. Жамоа Ўзбекистон чемпионатида аллақачон ғалаба қозонган ва аҳамиятли совринларга эга. Биз жамоа директорининг ўринбосари Тўлабек Акрамов билан шахсан учрашганимиздан чуқур миннатдормиз.\nКомпания қандай шароитларни таклиф қилмоқда ва уларнинг нархи қанча?\nАндрей Румянцев: Бизнинг компаниямиз ахборот-кўнгилочар кўринишидаги овозли премиум хизматларни таклиф этади, масалан, об-ҳаво маълумоти, медитация ва бошқа машқларга ўқитиш ҳамда психологлар маслаҳати.\nЎзингиз биргаликда ишлаган машҳур компаниялардан мисол келтира оласизми?\nАндрей Румянцев: Биз йирик алоқа операторлари билан ишлаганмиз: Orange, O2, Vodafone, A1, VIP, MTel, Movil ва бошқалар. Хизматларни юритиш қуйидаги йирик платформалар орқали амалга оширилади: Facebook, Google, Mgid, Megapush, Admob.\nАндрей Румянцев: Ўзбекистон бозори ёпиқ равишда етарли даражада ривожланган. Биз бу ерда мониторинг ўтказганимизда Россия ва Европа бозоридагиларга ўхшаш кўплаб хизматларни учратганимиз йўқ.\nХизматларингиз нархи нималарга асосланган бўлади?\nАндрей Румянцев: Айни вақтда биз тижорий шартлар билан ишлаётганимиз сабабли, аниқ сонларни айтишга тайёр эмасмиз. Ҳозирда биз айнан шу поғонага яқинлашяпмиз.\n* «LAUREA GERMANIA» МЧЖ 2016 йилда яратилган бўлиб, халқаро ҳамкорлик соҳасида консалтинг хизматларини тақдим этади. (www.laurea-international.com)\n** «AF Sports Reactive» МЧЖ «Локомотив Тошкент» футбол клубининг футбол бўйича Ўзбекистон суперкубогида ғалаба қозонган куни, яъни 2019 йилнинг 23 февраль санасида ташкил этилган. Спорт менеджменти ва консалтинги соҳасидаги хизматларни таклиф этади. (www.afsr.agency)\n*** «ABC Mobile» – 2017 йилнинг 1 ноябрь санасида ташкил этилган компания. ABC аббревиатураси Aggregator, Billing and Content, деб расшифровка қилинади. Компания мақсади – ишончли ҳамкорлар билан ишлаган ҳолда, мобиль тўловлар эволюциясини қўллаб-қувватлаш учун юқори сифатли контент-хизматларни яратиш ва юргизиш ҳисобланади.


01:02 04 Апрел 2020\n22:43 19.12.2018 Ҳавола олиш\nҚимматли қоғозлар бир миллион сўмлик номинал қийматида 6 ойлик, 1 йиллик ҳамда 3 йиллик муддатлар учун муомалага чиқарилади.\nТОШКЕНТ, 19 дек - Sputnik. 2018 йилнинг 26 – 28 декабрь кунлари Молия вазирлиги Марказий банк билан биргаликда давлат қимматли қоғозлари билан операцияларни амалга ошириш амалиётини қайта йўлга қўяди, деб хабар берди Марказий банк матбуот-хизмати.\nХабарда айтилишича, давлат қиммат қоғозлари Ўзбекистон Ҳукумати тасарруфида бўлган барча активлар билан таъминланган ва Ўзбекистон резидентлари бўлган тижорат банклари ва юридик шахслар ўртасида жойлаштирилади.\nДҚҚлар бўйича фоиз тўловлари Молия вазирлиги томонидан, муомалага чиқариш шартларига мувофиқ, уларнинг тўлиқ амал қилиш муддатлари давомида амалга оширилади.\nДҚҚ бўйича фоизли даромадлар даромад солиғидан озод этилган.\nМуддати бир йилгача бўлган ДҚҚлар ноль купон ставкаси, яъни дисконт билан ҳамда муддати бир йилдан юқори бўлган ДҚҚлар учун купон фоиз ставкаси билан муомалага чиқарилади (ДҚҚларнинг даромадлилигини ҳисоблаш усули ЎзРВБнинг расмий веб-сайтида эълон қилинади). Бунда, ДҚҚларнинг даромадлилиги талаб ва таклиф асосида шаклланган молия бозори конъюнктурасидан келиб чиқиб аниқланади.\nМБ ўзбекистонликларнинг солиқ бўйича қарзларини пластикдан ундиришга қарши чиқди\nДҚҚ савдо якунлари тўғрисидаги маълумотлар Марказий банк ва Ўзбекистон валюта биржасининг расмий веб-сайтларида эълон қилиб борилади.


“Буюк даштнинг етти қирраси”: Чавандозлик маданияти | Қозоғистон янгиликлари: Сўнгги хабарлар «Kazakh TV» каналида | Kazakh TV\n“Буюк даштнинг етти қирраси”: Чавандозлик маданияти\nЧавандозлик маданияти замонавий Қозоғистон ҳудудида юзага келган. “Буюк даштнинг етти қирраси” мақоласида Нурсултон Назарбоев суворийликни дунёга айнан Буюк Дашт тақдим этганини таъкидлаган. Қадимий Бўтай қўрғонидаги қазилмалар отларни хонакилаштириш шу ерда амалга оширилганидан далолат беради. Қозоғистон, Россия, Хитой, Дания, Франция, Литва, Америка ҳамда Буюк Британия олим ва тадқиқотчилари бундан 6 минг йил муқаддам ҳозирги Қозоғистон ҳудудида илк марта отлар қўлга ўргатилганини исботлашди.\nАЛАН ОУТРАМ, ЭКСЕТЕР УНИВЕРСИТЕТИ ПРОФЕССОРИ (БУЮК БРИТАНИЯ):\n– Бу - инсон ва от ўртасидаги илк даврдаги муносабатларни тушуна олиш учун энг муҳим ёдгорлик, дейиш мумкин. Бўтайда янги буюмлар ва артефактлар мунтазам топиляпти. Анча топилмалар ўрганилган бўлса-да, олимлар эътиборини талаб қиладиган, синчиклаб текширилиши зарур нарсалар ҳали кўп.\nМамлакатимиз ҳудудида аслини олганда тарихдаги биринчи транспорт инқилоби амалга оширилган. Одамзод аввалгидан жуда катта масофаларга ҳаракатланиш имконига эга бўлди. Шунчаки ҳаракатланиш эмас, юк ташиш, савдони ривожлантириш, технология алмашуви, мутлақо янгича кўринишда уруш ҳаракатлари олиб бориш имконига ҳам. Маиший турмуш буюмлари, қуроллар, шунингдек, отлар тишларидаги юган излари ҳам шундан далолат.\nСАДИБЕК ТУГЕЛ, ҚОЗОҒИСТОН РЕСПУБЛИКАСИ МИЛЛИЙ СПОР ТУРЛАРИ ФЕДЕРАЦИЯСИ ВИЦЕ-ПРЕЗИДЕНТИ:\n– Чавандозлик маданиятини Президент ўз мақоласида биринчи ўринга қўйган. Аждодларимиз энг аввал отга минган, эгар ва узангини кашф қилган. Кўчманчилар от устида камондан ўқ отишни такомилга етказган. Бизнинг бой маданиятимизни вақт ўтиши билан бошқа миллатлар ўзлаштирган.\nОтларни хонакилаштириш мавзуси нафақат олимларни, балки кинематографларни ҳам қизиқтиради. Канада телекомпанияси чавандозлик ҳақида ҳужжатли фильм тайёрлаяпти. Икки йил аввал Бўтайда суратга олиш ишлари бўлиб ўтган.\nНАЙОБИ ТОМПСОН, ТЕЛЕКОМПАНИЯ ПРОДЮСЕРИ /КАНАДА/:\n– Бўтай – от билан одам муносабати қандай бошланганини англашда жуда муҳим жой. Ва бу ажойиб жонивор ҳаётимизни ўзгартириб юборди.\nНурсултон НазарбоевБуюк даштнинг етти қиррасиЧавандозлик маданияти


«Реал»: Қоқилишга ҳаққи йўқ. Чемпионлар лигаси ўйинлари анонси\nСешанба, 01 Октябр\nБугун, 1 октябрь оқшомида Чемпионлар лигасининг гуруҳ босқичи 2-тур учрашувлари доирасида 8та ўйин бўлиб ўтади.\nЗиданга ўзини оқлаш учун имкон\nМадрид. «Сантьяго Бернабеу» стадиони. 21.55 (Матч Футбол 1 — 21.40)\n«Реал»: Асенсио, Ф.Менди (иккиси — жароҳат), Иско, Марсело (иккиси — сўроқ остида)\n«Брюгге»: Баланта, Рицца (иккиси — жароҳат)\nҲакам: Кабаков (Болгария).\nГалатасарой — ПСЖ\nИстанбул. «Турк Телеком» стадиони. 23.55 (Матч Футбол 3 — 23.45)\n«Галатасарой»: Эмре Акбаба (жароҳат)\n«ПСЖ»: Неймар (дисквал), Дракслер, Кавани, Керер, Шупо-Мотинг (барчаси — жароҳат), Дагба (сўроқ остида)\n1976 йилда, Чемпионлар лигасига ҳали асос солинмаган вақтда — қитъанинг энг яхши клублари Европа чемпионлари кубогида мусобақалашарди. Турнирларда гуруҳ босқичлари бўлмас — барча клублар биратўла плей-офф босқичида иштирок этарди. Ўша мавсумда ноябрь ойида 1/8 финал доирасида «Реал» «Брюгге» билан тўқнашган. 1970-йилларда мадридликлар клуби доимий равишда Испанияда чемпион бўлар, аммо халқаро майдонда омади юришмасди. Пушкаш ва Ди Стефано даражасидаги юлдузлар ўшанда «Реал»да эмасди — «Брюгге»га қарши ўйинда Камачо, Брайтнер, Сантильяна ва дель Боске каби футболчилар майдонга чиқишганди. «Қироллик клуби» ўшанда икки ўйинда бельгияликлар дарвозасига битта ҳам гол ура олмаган, иккита гол ўтказиб юборганди.\nШундан кейин «Брюгге» ва «Реал»нинг йўллари кесишмади, бугунги ўйин эса икки жамоа учун ҳам тарихий ўйинга айланади. Албатта, ҳозирда кучлар нисбати 43 йил аввалгидан бутунлай бошқача. Аммо ўхшашликлар ҳам йўқ эмас. Масалан, икки жамоа ҳам ўз ички чемпионатида пешқадамлик қилмоқда ва икки жамоа ҳам ўз таъқибчиларидан узоқлашиб кета олмаган — бир очколик фарқ. Шунингдек, «Реал» ҳам, «Брюгге» ҳам — ўз лигаларида ютқазмаган ягона жамоа мақомида.\nТўғри, Чемпионлар лигасида вазият бошқачароқ. «Брюгге» биринчи турда «Галатасарой» билан голсиз дуранг қайд этди, «Реал» эса Парижда йирик ҳисобда мағлуб бўлди. Примерода Зинедин Зидан жамоаси барқарор вазиятда, аммо еврокубокда ниманидир ўзгартириш керак. Сешанба кунги ўйинда ютқазишга рухсат йўқлиги аниқ.\n«ПСЖ»да эса ишлар бутунлай бошқача. Чемпионатда бу жамоа икки марта ютқазишга улгурди, лекин Чемпионлар лигасида — осмон мусаффо. Лекин «Галатасарой»га қарши ўйин арафасида жамоада муаммолар бор — ички чемпионатдаги сўнгги ўйинларда гол уриб жамоага очко олиб келаётган Неймар ҳали дисквалификациясини ўтаб бўлгани йўқ, у ўтган мавсумда «Манчестер Юнайтед»га қарши нимчорак финал доирасидаги мағлубиятли ўйиндан кейин асаблари дош бермасдан ҳакамни ҳақоратлагани учун уч ўйинга четлатилганди.\nКоутиньо Англияга қайтди\nТоттенҳэм — Бавария\nЛондон. «Тоттенҳэм» стадиони. 23.55 (Матч Футбол 1 — 23.50)\n«Тоттенхэм»: Ло Чельсо, Сессеньон (иккиси — жароҳат)\n«Бавария»: Горецка (жароҳат), Эрнандез, Перишич (иккиси — сўроқ остида)\nҲакам: Бастьен (Франция).\nЦрвена Звезда — Олимпиакос П\nБелград. «Райко Митич» стадиони. 23.55 (Матч Футбол 2 — 00.00)\n«Црвена Звезда»: Йовичич (жароҳат)\n«Олимпиакос» П: Фортунис (жароҳат)\n«Тоттенҳэм» сўнгги ўйинларни жуда ёмон ўтказмоқда: «Олимпиакос» билан ўйинда ғалабанинг бой берилиши, Англия лигаси кубогида тўртинчи дивизион вакилига мағлуб бўлиб турнирни тарк этиш, Премьер-лигада «Лестер»га қарши ўйиндаги мағлубият, Орье ва Ллориснинг аҳмоқона ҳаракатлари туфайли «Саутҳемптон»га қарши ўйинда очко йўқотишга бир бахя қолиши. Балки «авлиёлар» устидан қозонилган ғалаба ўтган мавсумда Чемпионлар лигасида финалчи бўлган жамоа ўз изига қайтишида ёрдам берар.\nАммо «Тоттенҳэм» ўз изига тушиб олиши учун «Бавария»ни мағлуб этиши керак, бу жамоада эса Филиппе Коутиньонинг ўйини очилмоқда. «Барселона»да қийин даврларни бошдан кечирган бу бразилиялик футболчи Бундеслиганинг сўнгги икки ўйинида иккита гол уриб икки голга узатма берди. Қолаверса, Роберт Левандовски ҳам юқори спорт формасини намойиш этмоқда, у жорий мавсумда деярли ҳеч бир ўйинни голсиз тарк этмаяпти, фақат мавсум арафасида Германия Суперкубоги учун «Боруссия»га қарши ўйинни (0:2) ҳисобга олмаса. Бундеслиганинг олти ўйинида Левандовски 10та гол уришга улгурди — бу эса жуда кўп.\nПольшалик ҳужумчи икки ҳафта муқаддам «Црвена Звезда» дарвозасини ҳам ишғол қилган эди (3:0), «Тоттенҳэм» эса биринчи турда дуранг ўйнади, шундай экан очко кўпроқ «шпорлар»га керак. Лондонликлар учун яна бир стимул — жамоа Чемпионлар лигасида гуруҳ босқичида илк марта янги стадионида ўйнайди. Ўтган мавсум кузида «Тоттенҳэм» рақибларини «Уэмбли»да қабул қиларди, янги аренага эса фақат шу йил бошида ўтилди. Плей-офф босқичида ушбу арена «шпорлар»га омад келтирди, кўрамиз гуруҳ босқичида қандай бўларкин?\nГвардиола: ҳимоя марказида муаммо билан\nМанчестер Сити — Динамо З\nМанчестер. «Этиҳад» стадиони. 23.55 (Матч Игра — 23.45)\n«Манчестер Сити»: Ляпорт, Сане, Стоунс (барчаси — жароҳат), де Брюйне (сўроқ остида)\nҲакам: Сердар Гезубуюк (Туркия).\nАталанта — Шахтёр\nМилан. «Сан-Сиро» стадиони. 21.55 (Матч Футбол 2 — 21.40)\n«Аталанта»: Муриэль (сўроқ остида)\n«Шахтёр»: Бутко, Майкон, Малишев, Тотовицкий, Хочолава (барчаси — жароҳат)\nҲакам: Штилер (Германия).\n«Манчестер Сити» биринчи турда «Шахтёр» меҳмони бўлиб 3:0 ҳисобида ғалаба қозонди, аммо бу жамоа ҳозирда гуруҳ етакчиси эмас. Биринчи ўринда кутилмаган ном — Загребнинг «Динамо» клуби футболчилари биринчи турда Хорватияда «Аталанта»ни яксон қилишганди - 4:0.\n«Бу тезкор футболчиларга эга бўлган агрессив жамоа, бу жамоа қарши ҳужумларда жуда яхши ҳаракат қилади. А Серия — жуда-жуда мураккаб лига, «Динамо» эса «Аталанта»ни тор-мор этди. Бу биз учун огоҳлик қўнғироғи», дея рақибга баҳо берди ўйиндан олдинги матбуот анжуманида Пеп Гвардиола.\nКаталониялик мутахассис «Манчестер Сити»га Чемпионлар лигасида ғолиб бўлиш учун келгани ҳақида гаплар юради. Аммо Гвардиола журналистларнинг бу ҳақидаги саволига табассум билан шундай жавоб қайтарди: «Мен бу турнирни ютишни истайман, аммо агар буни уддалай олмасак, ўзимни ўлдирмайман. Ваъда бераман».\nЧемпионлар лигаси финали ҳақида гапиришга, албатта, ҳали эрта. Лекин Англия чемпионлари гуруҳ босқичинидан осонлик билан чиқишига ҳеч кимда шубҳа йўқ. Лекин «Манчестер Сити»да муаммолар ҳам бор. Марказий ҳимоячилардан бири Ляпорт ярим йилга сафдан чиққан, яна бири — Стоунс — кейинги ойда сафга қайтиши мумкин. Кадрлар муаммоси туфайли ёши ўтган таянч яримҳимоячиси Фернандиньо марказий ҳимоячи ролини бажаришга ўргатилди, шундай экан «Сити»га гол уриш мумкин. Загребликлар эса биринчи турдаги муваффақият тасодиф эмаслигини исботлаши керак бўлади.\nСёмин vs Симеоне. Палич 1:8 учун қасос оладими?\nМосква. «РЖД-Арена» стадиони. 23.55 (Матч ТВ)\n«Локомотив»: Борис Ротенберг, Антон Миранчук, Жефферсон Фарфан (жароҳат)\n«Атлетико»: Шиме Врсалько, Витоло (жароҳат)\nҲакам: Орель Гринфельд (Исроил)\nТурин. «Ювентус» стадиони. 23.55 (Матч Футбол 2 — 23.40)\n«Ювентус»: Данило, Маттиа Де Шильо, Жоржо Кьеллини, Дуглас Коста, Марко Пьяца, Эмре Жан (жароҳат)\n«Байер»: Леон Бэйли (жароҳат)\nҲакам: Уильям Коллам (Шотландия).\n«Атлетико»да мавсум старти кутилганидек кучли ўтмаяпти. Ҳужум чизиғидаги трио — Мората, Коста ва Фелиш рақибларга даҳшат сола олмаяпти, бу учлик биргаликда Испания чемпионатининг 7 турида жами 4тагина гол урди.\nАгар Жоау Фелишнинг статистикасини алоҳида кўрадиган бўлсак, унда мавсум бошидан буён барча турнирлар доирасидаги 8та ўйинда икки гол ва бир голли узатма бор. Рақамлар кўнгилдагидек эмас, ахир клуб ушбу португалияликни ўзи учун рекорд нархда харид қилганди. Масалан, Мадрид дербисида Фелиш фақат дастлабки 20 дақиқаликда фаол бўлди, кейин майдонда унинг борлиги сезилмади ва у иккинчи бўлимда алмаштирилгунича уни ҳеч ким эсламади ҳам.\nТрансфер амалга ошгунича ҳам, ундан кейин ҳам турли экспертлар ушбу португални мақташди, у «Атлетико»нинг мавсумолди йиғини доирасидаги ўртоқлик учрашувларида ёрқин ўйин намойиш этди, аммо расмий ўйинлар бошланганида мухлисларни ва жамоани хурсанд қилишдан тўхтаб қолди. Ҳа, у зарбалар бермоқда, аммо ҳамиша ҳам аниқ эмас, у ҳаракат қилмоқда, аммо ўзи учун сарфланган 126 миллилон еврони оқлаш учун етарли даражада эмас. Португалиялик фтуболчи деярли барча ўйинларда захирага олиниши эса — Симеоне ҳамиша ҳам унинг ўйинидан қониқиш ҳосил қилмаётгани ва у 90 дақиқа давомида майдонда бир хил ҳаракат қилишга кучи етмаётганини кўрсатади. Фелиш ҳали ёш, ҳар уч кунда бир хил спорт формасида ўйнай олмаслиги тушунарли, у ҳали жамоани ўз ортидан эргаштириб юра олмайди. Унинг таланти борлиги шубҳасиз, аммо испан матбуоти унга таъриф беришда бироз ошириб юборгани аниқ. Ҳозирча Фелиш рақибларга қўрқув сола олмаяпти ва клуб фанатларининг ишончидан мосуво бўлмоқда.\nЭнди билдирилаётган танқидларга қарамай у сешанба оқшомида Москвада «Локомотив»га қарши ўйинда майдонга тушиб, ўзини кўрсатиши ва мухлислар ишончини қайтариши ҳам мумкин.\nЮрий Сёмин шогирдлари эса биринчи навбатда 2017-18 йилги мавсумдаги каб жуда кўп гол ўтказиб юбормасликка ҳаракат қилади, 2017 йил кузида Европа Лигасида мадридликлар москваликларни ўз майдонида 3:0 ҳисобида мағлуб этган, 2018 йил баҳорида эса Москвада 1:5 ҳисоби қайд этилганди. Мезбонларнинг икки асосий футболчиси - Алексей Миранчук сафдан чиққан бўлсада, Сёмин Мурильони таянч яримҳимоясига қўйиб, Криховяк ва Бариновни олдинга чиқариб, унга эркинлик тақдим этмоқда. Биринчи турда жамоа Германияда «Байер»ни мағлуб этди, кейин ички чемпионатда «Оренбург» (3:2) ва «Зенит» (1:0) устидан зафар қучилди.\n«Ювентус» иккинчи турда «Байер»ни қабул қилмоқда. Ички чемпионатда туринликлар 6 турда 16 очко жамғаришди, лекин бу очколар биринчи ўрин учун етарли эмас, «Кекса синьора» «Интер»дан 2 очко ортда. Маурисио Сарри шогирдлари «Фиорентина»га қарши ўйинда очко йўқотишган (0:0). Жамоа ЕЧЛнинг биринчи турида ҳам дуранг ўйнади, Мадридда «Атлетико»га қарши кечган баҳсда меҳмонлар 2:0 ҳисобидаги устунликни сақлаб қола олишмаганди (2:2). Шундан кейин жамоа ички чемпионатдаги учта ўйинда кетма-кет ғалаба қозонди: «Верона» (2:1), «Брешия» (2:1) ва СПАЛ (2:0) мағлуб этилди.\n«Ювентус» Сарри келгач ўйин услубини ўзгартирди ва прагматик ўйин ўрнига ҳужумкор ўйин пайдо бўлди. Жамоа қайта қуриш даврида қийинчиликка дуч келаётган бўлсада натижага эришмоқда, таркибдаги футболчиларнинг савияси очколар келтирмоқда.\nКриштиану Роналду жароҳат туфайли «Брешия»га қарши ўйинни ўтказиб юборган бўлса ҳам, бошқа футболчилар голлар уришди. Криштиану «Верона»га ҳам, СПАЛ дарвозасига ҳам биттадан гол урди. У «Атлетико»га гол уролмаганди, лекин ўша ўйинда ҳам унда голли вазиятлар бўлганди. «Байер»нинг ҳимоя чизиғи кучли эмас, «Локомотив» сафарда бу клубга иккита гол уролди. Роналду эса Чемпионлар лигасида голлари ҳисобини очиши керак, бу ўйинда барча жарима зарбалари, агар бўлса пенальти Роналдуга берилади.\nЗинедин Зидан Реал Чемпионлар Лигаси\nЕвропа Лигаси. Яримфинал иштирокчилари ва жуфтликлари маълум бўлди


Лондонда ишлаган мутахассис Навоий вилояти ҳокимига маслаҳатчи бўлди\nУзоқ йиллар хорижда ишлаб тажриба орттирган мутахассис – Жўраев Назиржон Хомидович Навоий вилояти ҳокимининг инвестиция ва инновациялар бўйича маслаҳатчиси вазифасига тайинланди. Бу ҳақида Навоий вилояти ҳокимлиги матбуот хизмати хабар бермоқда.\nН.Жўраев 1983 йилда Кармана туманида туғилган. Навоий давлат кончилик институтини битирган. 2007 йилда Лондон бухгалтерия ва молия коллежини тамомлагач, 2011 йилгача Англияда “Oceanic Village LTD” компаниясида менеджер, 2018 йилгача “Jones Lang Lasalle” компаниясида бизнес иншоотларини бошқариш бўйича менеджер ёрдамчиси вазифаларида ишлаган. Шунингдек, Лондон қимматли қоғозлар бозорида тажриба тўплаган. Шу даврда Англия Раскин университетининг магистратура босқичида таълим олган.\n«Ўзбекистонда мен каби ёш мутахассисларнинг ҳар томонлама қўллаб-қувватланаётганини кўриб, туғилиб ўсган юртимга қайтиб, хизмат қилишга қарор қилдим. Вилоят ҳокимининг таклифидан руҳланиб, ғайрат ва шижоат билан ишга киришмоқдаман. Навоий вилояти жуда катта ресурсларга бой ҳудуд ҳисобланади. Хусусан, ер ости ва ер усти табиий захираларидан қурилиш индустриясида кенг фойдаланиладиган шиша, мармар ва гранит тошлари ҳамда базальт толасини ишлаб чиқариш имкониятларини ўрганиб чиқдим. Хорижий инвесторлар билан мустаҳкам кооперация алоқаларини ўрнатиб, импорт ўрнини босувчи ва экспортбоп маҳсулотлар ишлаб чиқариш бўйича вилоятда катта имкониятлар мавжуд экан. Хорижда ўрганганларимни ҳаётда қўллаш имкониятига эга бўлганим учун Президентимиздан жуда миннатдорман», – дейди ҳоким маслаҳатчиси Н.Жўраев.\nТажрибали мутахассис вилоятга камида 2 та халқаро банкларнинг инвестицияларини жалб этиш, Германиядаги халқаро университетнинг филиалини очиш ҳамда бир қатор инновацион ғояларни ўз ичига олган инвестицион лойиҳалар бўйича ўз таклифларини илгари сурмоқда.


Европа матбуотида Путинга Пальмиранинг озод қилиниши учун миннатдорчилик билдирилди\n07:51 / 01.04.2016\nФранциянинг нуфузли "Le Figaro" нашри ўзининг "Путиннинг қўрқоқ демократларга сабоғи" деб номланган мақоласида Европа давлатлари ҳукуматларининг ҳаракатларини қаттиқ танқид остига олди.\nЕвропа ОАВлари Россиянинг Сурия инқирозини тартибга солиш ва ИШИДни йўқ қилишдаги ролини тан олмоқдалар.\n"Фигаро"даги мақолада Сурияда ИШИДга қарши курашдаги муваффақиятга фақатгина Россиянинг саъй-ҳаракатлари туфайлигина эришилгани қайд қилиб ўтилди.\n"Кимга раҳмат айтиш керак? Путинга раҳмат, айнан Россия авиациясининг ИШИД позицияларига ўз вақтида берган зарбалари эвазига Сурия армияси Пальмирани озод қила олди", дейилмоқда мақолада.\nМақола муаллифи Иван Риуфолнинг фикрича, Европа Иттифоқи ва АҚШ ҳукуматлари ИШИД жангариларини йўқ қилишда деярли ҳеч нарса қилмаганлар, чунки Путиндан фарқли ўлароқ, улар ким билан ва қандай жанг қилиш ҳақида тасаввурга эга ҳам бўлмаганлар.\n"Пальмиранинг озод этилиши АҚШ ва ҳалоскорлар орасида бўлмаган унинг француз иттифоқчиларининг заифлигини кўрсатади. Путиннинг танқидчилари жуда кўп, бироқ у ақалли душманлари ким ва улар билан қандай курашиш ҳақида аниқ тасаввурга эга", дейилмоқда мақолада.


Qalampir.uz - Салом-аликни қойиллатиб, хайр-маъзурга келганда... кимлигимизни намоён килдик!?\nСалом-аликни қойиллатиб, хайр-маъзурга келганда... кимлигимизни намоён килдик!?\n15:12, 24.04.2018 Таҳлил\nЎзгаришлардан шунчалик шошиб қолдикми? Баъзилар ресторанда овқатни бир неча дақиқа кечроқ олиб келган официант ёки уйига келиб қаҳва дамлаб бермаган тез тиббий ёрдам ҳамширасининг устидан ҳам порталга ёзишни ўрганди.\nЗамонлар ўтади, неча фасллар алмашади. Аммо Садриддин Салим Бухорийнинг юқоридаги сатрлари қадрини, қийматини йўқотмайди.\nТуркманистон Президенти ташрифига оид ижтимоий тармоқлардаги фикр-мулоҳазалар, ўзини журналист санаганларнинг турли электрон ОАВда эълон қилинган субъектив фикрларга бой, нохолис мақолаларини ўқиб, юқоридаги рубоийда келтирилган фикрнинг нақадар тўғрилигини ўйлаб қоласан...\nУларда мактаб, академик лицей ва касб-ҳунар коллежи ўқувчилари, талабалар ва уларнинг ўқитувчилари Туркманистон Президенти Гурбангули Бердимуҳамедовнинг кортежи ўтадиган кўчаларга “мажбуран олиб чиқилгани”, улар Президентнинг бир неча сонияда зувуллаб ўтадиган кортежига қўл силташ баҳонасида “офтобда қолгани, ҳатто, очликка маҳкум қилингани” иддао қилинади. Булар таниқлиман деб бонг урадиган интернет-сайтларнинг айтганлари.\nТемур авлодимиз, деб фахрланамиз. Томиримизда буюк уламолар, авлиёлар қони оқаётгани, илм-маърифат бешигида улғайганимиздан бошимизни баланд тутамиз. Аслида ҳам бизга шуниси ярашади. Лекин қилаётган амалимиз, айтаётган сўзимиз шунга мосми?\nБироз узоққа кетамиз. Амир Темур салтанати, у юритган сиёсат ҳақида ўқиганларингизни эсланг. Саркарда доим қўшнилар, сиёсатда ҳамфикрларга олий ҳурмат, эҳтиром кўрсатган. Ҳатто, душман тарафдан келган элчиларни ҳам қиличини қинига тиқиб, юзида табассум билан кутиб олган. Ўзининг маърифатини, адолатли ҳукмдор эканини намоён этган. Ва албатта, халқи ҳам унга эргашган.\nБугун ижтимоий тармоқларни “гуллатаётган”, ҳар нарсадан иллат ахтараётган, “Туркманистон Президентини бундай кутиб олиш кимга керак, яна талабалар мажбуран кўчага олиб чиқилди, бир кунлик дарслардан қолиб кетди” деётганлар ўзига “Биз киммиз?” деган саволни бериб кўряптими?\nБутун дунёга меҳмондўстлиги билан танилган, меҳмоннинг иззатини, ҳурматини ўзиникидан юқори қўядиган, борини олдига тўкиб-сочадиган, ўзбекмиз! Мусофир юртда қўлни қўлга бериб, қардош, қариндош бўлган, юрт ҳимояси учун моли тугул жонини ўртага қўйган ўзбекмиз. Ўз боласига бир тишлам нон тутиб, урушга жўнатган, ортидан келган бир энлик хатга аза очиб, Ватан учун жон берганидан ғурурланган ўзбекмиз! Биз ҳамон ўша ўзбекмиз...\nБироқ, ўша вақтларда бўлгани каби, ҳозир ҳам халқнинг ичидан чиққан, гўё унинг дарди учун курашаётган “қаҳрамон”лар кўп! Модомики сайилга чиққандек, қўлда байроқ, юзида табассум билан меҳмондўстлик қилиш халқнинг дарди, муаммоси, мусибати бўлса, бошқасини айтишга тил ожизлик қилади. Ё бизнинг фаҳмимиз калта ё улар замондан илгарилаб кетган.\nБаъзан ижтимоий тармоқларда одамлар кун сайин тарқоқ бўлиб бораётгани, ҳатто, кўчада йиқилган кишига ёрдам бериш ўрнига телефонини олиб, суратга туширишга ошиқишидан сўз очилади. Ўша иллат изловчилар ҳам халқнинг уюшқоқ эмаслигидан нолийди. Хўш, одамлар қачон уюшқоқ бўлсин! Ҳашарга чиқса айб, байроқ кўтариб сайилга чиқса, яна айб. Ижтимоий тармоқда кимнингдир бемаза суратига, “мени ўлдириб кетмоқчи бўлишди” деган постига “лайк” босса уюшадими?\nЮртимизнинг кўп гўшасида ҳали ҳамон маҳаллада тўй бўлса, кимдир самоварга ўт қалаган, кимдир стол-стулларни тартибга келтирган, кимдир жой тузаган. Келадиган қудаларнинг олдида маҳалланинг обрўси тушмасин дейилади. Ҳатто, 5-6 яшар болалар ҳам ишсиз қолмайди. Куёвларни бошлаб келган карнай-сурнайчиларнинг ноғорасини тутиш энг полвон болага насиб қилади. Маҳалла-кўй катталари, қариндош-уруғлар эшик тагида қўл қовуштириб, меҳмонларга “келинг, келинг” деб туришади. Рад этманг, буни ҳаммамиз кўрганмиз. Ўшанда одамлар бир-бирига бугунгидан меҳрлироқ эди. Қўни-қўшнининг ҳурмати чексиз эди, қўшнида қўшнининг ҳақи бор деган гапга бугунгидан анча кўп амал қилинарди. Кеча халқимиз ҳам қўшнимиз олдидаги ҳақини адо этмадими?\nБугун ёшлар, талабаларнинг Президентларни кутиб олиш тадбирларига чиқишини қоралаётганлар, ўзини миллат учун қайғураётган кўрсатиб, аслида ўша, ғарбнинг индивидуаллик тамойилини, қўпол қилиб айтганда, “ўзинг учун ўл етим” мазмунидаги яшаш тарзини тарғиб етаётгандек.\nСАЛОМГА ЯРАША АЛИГИМИЗ БОР!\nЎзбекистон Республикасининг Биринчи Президенти Ислом Абдуғаниевич Каримов вафот этган кунларни эсланг. Халқ оғир қайғуга ботди. Бутун дунё кўрди кўзидаги ёшни. Биринчилардан бўлиб дардимизга шерик бўлган давлатлар қаторида Туркманистон ҳам бор эди. Мамлакат раҳбари Гурбангули Бердимуҳамедов Ислом Каримов дафн маросимига келди, таъзия тадбирларида қатнашиб, халқимизга ҳамдардлик билдирди.\nҚўшнисининг ҳақини, маросимда айтганиларини ярим йўлда қолдириб кетмади. Туркманистондаги марказий кўчалардан бирига Ислом Каримов номини берди. Ислом Каримов бюстни барпо эттирди.\nБу орада Ўзбекистон Республикаси Президенти Шавкат Мирзиёев икки марта давлат ташрифи билан Туркманистонга борди. Қандай кутиб олишди? Юксак ҳурмат, эҳтиром, совға-саломлар, ҳамкорлик борасида янги келишувлар... Фахрий қоровул дейсизми ёки халқ, Мирзиёевнинг ташрифига катта тайёргарлик кўргани сезилиб турарди.\nЁки Президент Шавкат Мирзиёевнинг Жанубий Кореяга ташрифини эсланг. Ўзбекистон раҳбарининг 2017 йил 22-24 ноябрь кунлари Корея Республикасига амалга оширган сафари давомида унга кўрсатилган ҳурмат ва эҳтиромда бутун ўзбек халқига бўлган муносабат ўзининг ҳаётий ифодасини кўрсатди. Ўшанда корейс халқи, асосан болалар Мирзиёевни тантанали кутиб олишга таклиф қилинганди. Халқ самимий муҳаббатини кўрсатди. Ҳеч ким нолимади. Аксинча, Ўзбекистондан туриб давлатимиз раҳбари шундай кутиб олинганидан ғурурландик.\nТуркия ташрифини-ку айтмаса ҳам бўлади. Ражаб Тойиб Эрдўғаннинг Президент Шавкат Мирзиёев, ўзбек халқига, Ўзбекистон заминидан ўтган уламоларга, унинг буюк тарихига ҳурмати бутун ташрифда юқори савияда сезилиб турди.\nЭнг сўнгги ташрифлар қаторида Тожикистонга сафар тарихийси бўлди. Яқин тарихда Ўзбекистон раҳбарига бундай ҳурматни кузатганмидингиз? Хўш, саломга яраша алик айтиб, ҳурматимизни кўрсатишимиз керакми ё йўқ?\nЎйлаб кўрганмисиз? Президентлар нега учрашади? “Гап”нинг пулини бериш, чойхўрлик қилиш, янги туризм зиёратгоҳларини кезишми мақсад? Йўқ, фантазия ҳам олмайди буни, маиший эмас масала. Эртанги даромадимиз, чегаралар хавфсизлиги, ҳар соҳада ҳамкорликни кенгайтириш, хуллас, олди-бердини янада мустаҳкамлаш, дарвоқе, минтақавий тинчлик масалалари ҳал этилади бу учрашувларда. Давлат раҳбарлари халқнинг бугуни, эртаси учун тер тўкаётганда уларни олқиш, табассум ва давлат рамзи бўлган байроқлар билан кутиб олиш шунчалик малол келдими бизга?\nСўз ва матбуот эркинлиги даврида энди “чайналмаган” мавзу тугаб, шикоят навбати ойда йилда бир марта келадиган олий даражадаги меҳмонларни кутиб олишга етдими?\nЎзгаришлардан шунчалик шошиб қолдикми? Баъзилар ресторанда овқатни бир неча дақиқа кечроқ олиб келган официант ёки уйига келиб қаҳва дамлаб бермаган тез тиббий ёрдам ҳамширасининг устидан ҳам порталга ёзишни ўрганди. Ўтган қисқа давр бизни нохолис шикоятчилар-у оғзига келганни вайсайдиганларга (бугуннинг тили билан айтсак, “расо” ақлидан ўтган ҳар нарсани ижтимоий тармоқда муҳокамага қўядиганларга) айлантиргандек...\nИжтимоий тармоқларда, интернет ОАВда муносабатини билдираётганлар ўша тадбирларда иштирок этганлар, майли, иллатнамо таъбир билан айтганда оммавий жалб қилинганларнинг ҳам фикрини ўргансалар, мақсадга мувофиқ бўларди. Ишонаманки, Гурбангули Бердимуҳамедовни қаршилашга чиққанларни ҳеч ким мажбурламаган, пешонасида тўппонча ҳам тирамаган. Кўнгилни кенг қилинг. Дунёдан ҳикмат изланг!\nМирзиёев ва Бердимуҳамедов Урганчда ўзбек-туркман дўстлик уйини очиб берди


Бегемотлар оиласи ҳужумкор акулани ҳайдаб юборди\n00:09 / 17.10.2015\nЖанубий Африкада саёҳат қилиб юрган сайёҳлар ажойиб видеотасвирларни туширишга муваффақ бўлишди. Акула бегемотга ҳамла қилади ва кутилмаганда қақшаткич жавоб олади. Бегемотларнинг ўзи ушбу йиртқич балиққа ҳужум қилишиб, уни ҳайдаб юборишади.\nБу воқеа Квазулу-Натал миллий паркида содир бўлди. Акуланинг шафқатсизлигини маҳаллий гид тасвирга олишга муяссар бўлди. Уч дақиқага яқин давом этган қарама-қаршиликда акула бегемотлар оиласидан қочиб қолади.\nАкула узоқ вақт ўлжа қидириб, бегемотлар олдида айланиб юрди, сўнгра улардан бирига ҳужум қилди. Ўлжасининг ҳажми уни сира безовта қилмади. Аммо якунда бу ишига қаттиқ пушаймон бўлди.


“Лавозимини кўтариш орқали ишдан четлатишди”. Россиянинг бўлажак бош прокурори Игор Краснов ҳақида нималар маълум? — Sof.uz\n21.01 12:35 1435 Таҳлил\nТергов қўмитаси сайтининг “Мақола ва чиқишлар” бўлимидаги Красновнинг саҳифасида унинг 2019 йил ва 2020 йил бошида “Коммерсант” газетасида чиққан интервюси берилган. Биринчи суҳбатда у Россия Тергов Қўмитаси вакилларининг Суриядаги фаолияти ҳақида батафсил гапирган, Немцовнинг қотиллигини тергов қилиш бўйича эса “Ҳар бир хонтахта танқидчиси жиноятни суриштиришни исталган терговчидан яхши билади”, деб киноя қилган.\nМихаил Ходорковский жамоаси ўтказган суриштирув расмий тергов натижаларини бутунлай инкор этган. (Журналистлар Африкага айнан Михаил Ходорковскийнинг “Суриштирувларни бошқариш маркази” лойиҳаси учун “Вагнер” гуруҳининг ёлланма аскарлари ҳақида ҳужжатли филм олиш учун борганди.) Ҳалок бўлган журналистларнинг қариндошлари ҳам расмий тергов натижаларига ишонмасликларини айтиб баёнот беришган. “Красновнинг Марказий Африка Республикасидаги қотиллик бўйича изоҳи бу – шармандалик ва унинг ўзи буни яхши тушунади”, дейди адвокат Вадим Прохоров.\nВладимир Путин бош прокурор Россия Юрий Чайка Игор Краснов Россия Тергов Қўмитаси\n17.09 14:45 1663 Жаҳон\n15.09 14:39 137 Жамият\n14.09 19:45 222 Жаҳон\n12.09 20:08 591 Жамият


Интернетда 20 сони туширилган банкнот 100 доллар қийматида қабул қилиниши айтилди — Sof.uz\nИнтернетда 20 сони туширилган банкнот 100 доллар қийматида қабул қилиниши айтилди\n17.02 15:07 699 Ўзбекистон\nКуни кеча ижтимоий тармоқларда 20 сони туширилган юбилей банкноти муомалага чиқарилганлиги ва у 100 АҚШ доллари қийматида қабул қилиниши ҳақида хабарлар тарқалган эди. Марказий банк ушбу банкнота бўйича муносабат билдирди.\nМарказий банк ижтимоий тармоқларда тарқалган банкнот кўринишидаги — Сўмнинг муомалага киритилганининг 20 йиллиги муносабати билан 20 рақами туширилган намуна Марказий банк томонидан муомалага чиқарилган пул белгиси ҳисобланмайди. Бу ҳақида расмий маълумот Марказий банк Ахборот хизмати томонидан эълон қилинди.\nЯнги намуналардаги пул белгилари муомалага чиқарилиши тўғрисидаги хабар, шунингдек, уларнинг тавсифлари Марказий банк томонидан ОАВда эълон қилинади.\nИжтимоий тармоқларда тарқалган ушбу намуна Марказий банк томонидан эмас, балки "Давлат белгиси" корхонаси томонидан 2014 йилда юбилей сана муносабати билан корхонанинг реклама маҳсулоти (сувенир) сифатида чиқарилган.


ЎзА - Ҳамкорликда Ўзбекистон – Жанубий Корея тўқимачилик технопарки ташкил этилади\n06.12.2018 18:55 Чоп этиш версияси\nҲамкорликда Ўзбекистон – Жанубий Корея тўқимачилик технопарки ташкил этилади\nПойтахтимизда “Ўзтўқимачиликсаноат” уюшмаси ва Корея Республикасининг Геонжи Даэжин технопарки ҳамкорлигида Ўзбекистон – Жанубий Корея тўқимачилик технопарки фаолиятига бағишланган бизнес-брифинг бўлиб ўтди.\nУнда Корея технопарки делегацияси вакиллари, “Ўзтўқимачиликсаноат” уюшмаси, тўқимачилик корхоналари ва оммавий ахборот воситалари вакиллари иштирок этди.\nБрифинг давомида Жанубий кореялик экспертлар гуруҳи томонидан иштирокчиларга Тошкентдаги тўқимачилик технопарки фаолияти ва вазифалари, мамлакат тўқимачилик саноатини ривожлантиришдаги ўрни ҳақида маълумотлар тақдим этилди.\n– Бугунги кунда Тошкент тўқимачилик ва енгил саноат институти томонидан мингдан ошиқ талабалар мазкур технопарк фаолиятига жалб этилган бўлиб, тизимли ишлар олиб борилмоқда, – дейди “Ўзтўқимачиликсаноат” уюшмаси бўлим бошлиғи Сардор Одинаев. – Жумладан, яқин уч йил ичида юздан ортиқ талаба, магистр, илмий ходимлар Жанубий Кореянинг бир қатор университет ва технопаркларида малака ошириб қайтди. Биз технопаркни ривожлантириш йўналишларини белгилаб олдик. У нафақат илмий ишланмалар, балки янгилик, стартап ғояларини ишлаб чиқиш ва амалга ошириш билан боғлиқ бўлади. Тўқимачилик технопаркимиз очилиши 2019 йилнинг баҳор ойларига режалаштирилган.\nБрифингда “Ўзтўқимачиликсаноат” уюшмаси ва Корея Республикасининг Геонжи Даэжин технопарки ўртасида тўқимачилик соҳасида ҳамкорлик бўйича ўзаро англашув меморандуми имзоланди.\nШунингдек, тадбирда жорий йилнинг ноябрь ойида Корея Республикасида муваффақиятли амалиёт ўтаган соҳа мутахассисларига сертификатлар топширилди.


“Спорт ҳафталиги”да маҳалла ёшларининг фаоллиги | Buxoro yoshlari gazetasi\n“Спорт ҳафталиги”да маҳалла ёшларининг фаоллиги\nСпорт – соғлик гарови экан, у билан мунтазам шуғулланиш ҳар қандай вақтда энг муҳим машғулотлардан бири саналади. Шу муносабат билан, Ўзбекистон ёшлари ташаббуси билан жорий ҳафта “Спорт ҳафталиги” деб эълон қилинган бўлиб, ҳафталик доирасида спортнинг барча турлари бўйича мусобоқалар ўтказилмоқда. Мазкур мусобоқаларда маҳалла ёшларининг фаоллигини кузатиш айниқса, қувонарли ҳол, албатта.\nВобкент туманидаги спорт мажмуасида ҳам ҳафталик доирасида спортнинг футбол тури бўйича турнир ўтказилди. Турнир ўқувчилар, маҳалла ёшларидан иборат жамоалар ўртасидаги қизғин беллашувларга бой бўлди.\n-Спорт билан шуғулланиш энг ёқимли машғулотим, – дейди иштирокчилардан бири Анвар Собиров. Дўстларим билан биргаликда бугун бир жамоа бўлиб, ғалаба учун ҳаракат қилдик. Ростини айтганда, бу ҳар хил компютер ўйинларини соатлар ўйнагандан кўра, анчагина қизиқарли ва фойдали екан. Бу каби мусобоқаларни бошқа маҳаллалардаги тенгдошларимиз билан ҳам ташкиллаштиришга келишиб олдик.\nСпорт ҳафталиги вилоят бўйлаб давом этмоқда.\nПредыдущая записьСанъат ила уйғунлашган спортСледующая записьЧинакам Сардорлар сайланди


2022-йилнинг биринчи чорагида Ўзбекистон Украина билан ташқи савдо айланмасини қисқартирди\n2022-йилда Ўзбекистоннинг Украина билан ташқи савдо айланмаси қисқарди\n26 Aprel 11:12 Иқтисодиёт\nДавлат статистика қўмитаси савдо айланмаси ташқи савдо айланмаси УКРАИНА ҳамкор\nЖорий йилнинг биринчи чорагида Ўзбекистон Украина билан ташқи савдо айланмасини камайтирди, бироқ мамлакатнинг 20 та асосий ташқи савдо ҳамкорлари орасида тўққизинчи ўринга кўтарилди, деб хабар беради Ўзбекистон Республикаси Давлат статистика қўмитаси.\n2022-йилнинг биринчи чорагида мамлакатларимиз ўртасидаги товар айирбошлаш ҳажми 35,6 million долларни ташкил етди ва ўтган йилнинг шу даврига (41,2 миллион доллар) нисбатан қарийб 16 фоизга камайди.\n2021-йилнинг январ-март ойларида Украина йигирмата етакчи ўзбек ҳамкорлари орасида 10-ўринни эгаллади. Бу йил Канадага ютқазиб, тўққизинчи ўринга кўтарилди.\n2021-йилда Ўзбекистон корхоналари томонидан Украинага мева-сабзавот ва тўқимачилик маҳсулотлари, азотли ва калийли ўғитлар, этилен полимерлари, рух хом ашёси, автомобиллар экспорт қилинди.\nЎз навбатида, Украина корхоналари дори-дармонларни (асосий иштирокчилар – Фармак ва Лекхим фармацевтика компаниялари), гўшт, ўсимлик мойи, шакар, қандолат, шоколад ва какао маҳсулотлари, темир ярим тайёр маҳсулотлар ва ясси маҳсулотлар ва бошқаларни етказиб бериш.\n2021-йилда Ўзбекистоннинг давлат қарзи 26,3 миллиард долларни ташкил қилди


Мўйноқда 26 миллиард сўмлик сув тармоғи бор, лекин сув йўқ\nМўйноқда 26 миллиард сўмлик сув тармоғи...\n10.07.2018 20:35 0 11275\nҚорақалпоғистоннинг Мўйноқ шаҳрида аҳоли сув тақчиллиги ва чидаб бўлмас даражадаги иссиқдан азият чекмоқда. Бу ҳақда «Uz24.uz» хабар берди.\n«Уч ҳафтадан бери сув йўқ, сув тармоғи тўғрисида эса унутиб ҳам қўйдик! Хўжалигимизнинг аҳволи нима кечишини билмаймиз ҳам, энди қандай яшаймиз экан!» – дейди маҳаллий фуқаролардан бири.\nҚурғоқчилик сабаб одамлар ер устидаги қувурларда сув йиғишга мажбур бўлишмоқда, у ерда ҳам сув доим оқавермайди. Шундай қилиб, маҳаллий аҳоли мушкул аҳволда қолган оиласини, жониворларни, экинларини сув билан тўйинтириш учун бочкаларга сув тўпламоқда. Кўпинча бу ишни болалар бажармоқда, чунки аҳолининг айтишича, ёшлар иссиқни катталардан кўра осонроқ енгармиш.\n«Сув кетмоқда, балиқлар ҳам ҳалок бўлмоқда» — дейди шу ерлик балиқчи. — Умид қиламанки, яқин орада бу қийинчиликлардан халос бўламиз, чунки бошқа шаҳарга кўчиб кетишимиз зарурлигини англаб етмоқдамиз».\nЭслатиб ўтамиз, бундан роппа-роса бир йил аввал Мўйноққа ичимлик суви тармоғи ўтказилган эди. Президентнинг махсус қарори қабул қилиниб, лойиҳани амалга оширишга 26,6 миллиард сўм йўналтирилган. Лойиҳага кўра, ҳар куни 7 минг кубометр тоза ичимлик суви етказилиб, 25 минг нафардан ортиқ аҳоли сув билан таъминланиши керак эди.\nАммо айни пайтда ҳудудда сув йўқ. Сув тармоғининг очилишидан икки кун ўтиб, одамларга насос бузилганлиги ҳақида, сув билан таъминланиш вақтинча амалга оширилмаслигини айтишди, бу «вақтинча» эса шу кунгача давом этмоқда.\n«Бизга Мўйноққа текшириш учун комиссия келса, ҳаммаси яхши бўлади: сув ҳавзалари тўла, газ ва электроэнергия ёниб туради, ҳеч ким нолишга ботинолмайди. Кўпчилик комиссия кетганидан сўнг ҳаммаси эскичасига бўлишини айтишга қўрқади. Нима қилишни ҳам билмай қолдик. ОАВнинг ёрдамига умид қилишдан ўзга чорамиз қолмади», — хабар беради Мўйноқда яшовчи аёл.\nМақолада айтилишича, мазкур материални тайёрлаш давомида «UZ24» Мўйноқдаги сув тармоғининг ҳолати бўйича маълумот олиш мақсадида бир неч бор Уй-жой коммунал хўжалик вазирлигининг Ичимлик сув таъминоти ва оқова сув объектларидан фойдаланиш бўлими билан боғланишга уриган, бироқ ҳозирча улардан жавоб олишнинг имкони бўлмаган.


Президент Қарши давлат университети талабасига 2 хонали уй совға қилди - Халқ сўзи\n11:51 16 Ноябрь 2020 Жамият\nТалаба Президент билан мулоқотда ёшлар, ёш оилаларнинг психологик маданиятини ошириш, уларни катта ҳаётга тарбиялаш мақсадида «Ёш психологлар» марказини ташкил этиш таклифини билдирди. Мазкур таклиф давлатимиз раҳбари томонидан маъқулланди.\n– Президентимизнинг янги очилган Ёшлар марказига ташриф буюриб, биз ёшлар билан шахсан ўзлари мулоқот қилишлари чексиз қувонч бағишлади. Йиғилишда ёшлар, ёш оилаларнинг психологик маданиятини ошириш, уларни катта ҳаётга тарбиялаш мақсадида «Ёш психологлар» марказини ташкил этиш таклифи билан чиқдим. Ушбу таклиф Президентга маъқул келди, - дейди Шоҳида Жўраева.\nАйтиш керакки, Шоҳида Жўраевага бу йил омадли келди. У тавсиянома бўйича давлат гранти асосида университетнинг Хорижий тиллар факультети Филология ва тилларни ўқитиш (инглиз тили) таълим йўналишига ўқишга қабул қилинди.


29 ноябрь, 2021, 20:00\nТеглар:Вильярреал | Барселона | Испания | Ла Лига\nSPORTS.uz "Вильярреал" - "Барселона" учрашувида содир бўлган ғалати воқеалар борасида фикр юритади.\nИспания чемпионати 15-тури доирасида "сариқ сувости кемаси" Хави шогирдларини қабул қилди. Ўйинни бошқариб борган Сесар Сото Градо баҳснинг чинакам қаҳрамонига айланди. Иш шу даражага бориб етдики, беллашувдан сўнг мураббийлар муштлашиб кетди. Келинг, ҳаммаси тушунарли бўлиши учун бошидан бошлаймиз.\nАввалига, бош ҳакам яққол қизил карточкага тортувчи қоидабузарликни ўтказиб юборди. Парехо Серхио Бускетсга қарши бутсанинг таг қисми билан қўпол ҳаракат қилди. Энг қизиғи шундаки, эпизод якунлангач, Сезар Сото ҳатто сариқ карточка ҳам кўрсатгани йўқ.\nКўп ўтмай, Градо Пике қўли билан ўйнаган вазиятда пенальти беришни истамади. Ваҳоланки, у воқеага жуда яқин турган эди. Ушбу суратда Жерар ҳақиқатан тўпни қўли билан ўйнагани кўриниб турибди.\nВАРдаги ҳакамлар эса, негадир бу вазиятни такроран кўриши учун реферини монитор олдига чақирмади.\nУчрашувдан сўнг Пау Торрес пенальти билан боғлиқ эпизод ҳақида фикр билдирди:\n"Мен Пике тўпни қўли билан ўйнаганини ўз кўзим билан кўрдим. Ҳакамлар буни кўриш учун атиги 2 дақиқа ажратиши кифоя эди. Офсайдни аниқлаш мақсадида 10 дақиқа учрашув тўхтаб турган пайтда, 100 фоизли пенальтини белгиламаслик учун қандай важ топиш мумкин? Рефери шунчаки ҳуштагини чалиши кифоя эди. Афсус, биз "Барселона" эмасмиз! Шундай экан, бизнинг фойдамизга қарор қабул қилишлари шарт эмас!"\nЯна бир баҳсли вазият. Эрик Гарсия ўз жарима майдончаси ичида Рауль Альбиолга қарши қўполлик ишлатмоқда.\nҲакамлар бу вазиятда ҳам "Барселона" зарарига қарор қабул қилишни истамади. Якунда, "Барселона" меҳмондан 3:1 ҳисобидаги ғалаба билан ортга қайтди. Коутиньо учрашувдаги сўнгги голни 11 метрлик нуқтадан киритди.\nЎйиндан кейин нима бўлди?\nБаҳс якунлангач, Унай Эмери Хави узатган қўлни ҳавода муаллақ қолдирди. "El Mundo" нашрининг маълум қилишича, финал ҳуштаги чалиниши билан Эмери Хавига қарата ҳакамлар ёрдамида ғалаба қозонганини айтган.\nБу сўзлардан жаҳли чиққан Хави муносабатларга ойдинлик киритиб олиш мақсадида "Вильярреал" кийиниш хонасига йўл олади. Кутилмаганда, унинг олдига рақиб жамоа аналитиги келади ва жанжал бошланиб кетади. Тўполон шу даражада катталашиб кетадики, ишга полициячилар аралашишга мажбур бўлади.Бу билан кўнгли тўлмаган Эмери жангни медиа оламда ҳам давом эттирди.\n"Айрим нарсалар мени қўлимда эмасди. Пенальти берилмаган вазиятни тушуна олмаяпман. Буни ким тушунтириб бера олади? Агар ҳакам ҳеч нарсани кўрмаган бўлса, нега ВАРдагилар уни такрорий лавҳани томоша қилишга чақирмади? Альбиолга қарши Эрик Гарсия қўполлик ишлатди. Бу пенальти эди! Ҳатто, Пике ўз жарима майдончаси ичида тўпни қўли билан ўйнаса ҳам жарима белгиланмади. Бугун ғалаба қозониш учун қўлимиздан келган барча ишни қилдик. Агар бизнинг футболчимиз тўпни қўли билан шундай ўйнаганида, рефери бу лавҳани камида 5 маротаба томоша қилар ва якунда, албатта, 11 метрлик нуқтани кўрсатган бўлар эди".\nЎйиндан кейинги матбуот анжуманини биринчи қисмини "портлатган" Эмери норози эканлигини яшириб ўтирмади. Ундан кейин саволларга жавоб берган Хави эса, анча хотиржамлик намойиш этди.\n"Бу ўйин жуда оғир бўлди. Тан олиш лозим, бугун рақиб биздан кучлироқ футбол кўрсатди. Ҳакамлик борасида ҳеч қандай шубҳали нарса кўзимга ташланмади. Улар нега бу қадар нафрат билан фикр билдираётганини тушуна олмаяпман. Бу футболнинг бир бўлаги. Ундан фожиа ясаш шарт эмас".\nУнаининг асабийлашаётгани бежиз эмас. Унинг жамоаси примерода 12-поғонада бормоқда. Боз устига, "Вильярреал" устози сўнгги 5 йилдан бери "Барселона"ни мағлубиятга учрата олмаяпти.\n"Барса" уни Траорега алмашмоқчи\n"Барса"га қанот ҳимоячиси керак


КЕЛАЖАКНИНГ ҒОЯВИЙ АСОСЛАРИ ҲАҚИДА ФИКРЛАР (1) « Ўзбекистон Халқ Ҳаракати\nКЕЛАЖАКНИНГ ҒОЯВИЙ АСОСЛАРИ ҲАҚИДА ФИКРЛАР (1)\n18 February 2012 - 12:26\nКаминаи камбағал 1999 йили “Ўзбекистон нимага суянади“ номли бир рисола эълон қилганди. Уни, “Озодлик” радиосининг 1994 йил июл ойи бир қатор эшитиришларида “Ўзбекистон нимага суянади?” номи билан ўқиб эшиттирилган мақолам асосида тузгандим. Ўша замонларда радионинг ходимлари бу мақолани ўзимнинг овозимдан ёзиб олишиб эфирга узатишгандилар. Шундай қилиб, ўша замонларда “Озодлик “ радиосини эшитувчилар менинг тарбия ва мафкура ҳақидаги фикрларим ва мақсадларимнинг бир қисмини ўз овозимдан эшитишга муяссар бўлишгандилар. Қарангки, бу воқеага ҳам 18 йил ўтиб қолибди. Бу ҳол, яъни “Озодлик” радиоси ўзбек шубаси эшиттиришлари орқали менинг мақоламнинг эълон қилиниши Ўзбекистонда, айниқса ҳукумат доираларида анча ташвиш ва шов-шувларга сабаб ҳам бўлганди. Ўзбекистон матбуот воситаларида менга қарши қатор мақолалар босилиб, роса менинг пустагим “қоқилганди”. Ҳали Ўзбекистондан чиқиб улгурмаган болаларимнинг барчаси вазифаларидан ҳайдалганди, катта ўғлим сўроқсиз, маҳкамасиз қамоққа ташланганди. Ўша вақтда Ўзбекистон ҳукумати тарафидан кўтарилган шов-шувлар, менга қарши бўлиб ўтган гапу сўзлар, мени “қоралаб” ёзилган мақолалар ҳақидаги маълумотлар китобчада “Ўзбекистон ҳокимият доираларида ташвишли вазият“ сарлавҳа билан келтирилган. Рисоланининг тўла матни 2000 йилдан буён <http://www.samarkanduz.narod.ru/kitobboshi.htm > адресда туради. Истаган кишилар унинг тўла мазмунини ўша ердан ўқишлари мумкин.\nЎша рисоланинг иккичи қисми, “Тарбия ва мафкура масалалари ҳақида фикрлар, “ деб номлаган бўлиб, кириш сўз ва Тарбия масаласи, Биз танлаган йўл, Миллий давлат қурулиши ҳақида, Маънавият ва миллий хусусият масаласи каби сарлавҳалар билан аталган тўрт қисмдан иборатдир.\nБугун мен, ўзбек тилида хабарлар тарқатаётган саҳифаларни кузатиб ва баъзи бир радио эшиттиришларни (булар ҳам интернетда, албатта) тинглаб, тарбия ва мафкура масаласини қайта муҳокама қилиш, ҳатто бу масалага жуда жиддий аҳамият қаратиш керак экан деган хулосага келдим. Тарбия ва мафкура масаласи келажагимиз учун жуда муҳим масала бўлгани учун, бу масала билан доимий ва самарали шуғулланиш лозим деб биламан. Чунки кишиларимиз, айниқса ўсиб келаётган ёш авлод бунга жуда муҳтождир. Шунинг учун ўша китобчани бугунги ўқувчилар ҳукмига қўйишни ва тарбия ҳамда мафкура масаласини кенг ва чуқур муҳокама қилишни лозим топдим. Биз бугун келажак авлодга таълим-тарбия бериш, илм ўргатиш йўллари, усуллари ва уларнинг (ҳатто ёшу қария барчамизнинг) мафкуравий кўникмалари қандай бўлиши ҳақида жуда жиддий шаклда ишлаб чиқарилган конкрет дастуримиз бўлиши шарт деб биламан.\nКириш сўзи ўрнида: Такдирнинг тақозоси билан советлар империяси (тўғриси рус мустамлакаси тарқаб кетди) қулади, вайрон бўлди. Унинг оқибатида жаҳон харитасида бир қатор янги давлатлар, жумладан мустақил Ўзбекистон давлати ҳам пайдо булди. Аммо мамлакатда совет давлат системаси ва тизими сақланиб қолинди. У давлат тузумини бошқарувчи гуруҳ бу мамлакатда коммунистлар партияси ўз номинигина ўзгартса етар, деб ҳисобладилар. Аммо улар коммунистик сиёсий режимнинг ғоявий моҳиятини сақлаб қолишга уринди ва унинг уддасидан ҳозирча чиқа олмоқдалар. Мамлакат аҳолиси эса, узоқ муддат мустамлака асорати натижаси ўлароқ иқтисодий жиҳатдан камбағал, маданий ва маънавий жиҳатдан қолоқ ҳолича қолмокда. Чунки бу режим учун халқнинг шу аҳволи қулайдир[мақсадга мувофиқдир].( Бундан қуйида муаллифнинг ҳозирги (2012 йилда) қилинган фикр ва изоҳлари квадрат қавс ичида кўрсатилиб борилади). Мамлакатнинг ижтимоий ва сиёсий характеристикаси қисқача мана шудир. [Ўзбекистоннинг бугунги кўриниши, бугунги характеристикаси ҳам бундан 10-15 йил бурунгисидан деярли фарқ қилмайди.]\nМамлакат ҳукумати ҳамон янги рағбатлантирувчи ташаббус билан чиқа олмаётир. Мамлакат аҳолисининг зиёли ҳисобланмиш қатлами қорин тўйдиришдан ўзга ишга ярамаётир. Қорин тўйдиришни ҳам нуқул ҳаром йўллар билан меҳнат қилмай бир-биридан умариш йўллари билан амалга оширишга уринишадилар. Шунақа, тарбиячилар ва ҳукумат бошқарувчилари ҳалолликдан йироқ, фуқароси қошшоқ вазиятда бўлган бир мамлакатнинг келажаги ҳақида, у келажакнинг ғоявий асослари ҳақида ўйлаш ва бирор бир мулоҳазаларни ўртага чиқариш, кескин хулосалар ясаш жуда муҳим ва шу билан бирга мураккаб муаммо эканлиги ўз, ўзидан кўриниб турибди.\nИнсоният тарихига назар солсак, қатор мамлакатларнинг мустамлакачилик истибдодидан қутулиш жараёнини кузатамиз. Масалан, ХХ асрнинг иккинчи яримида Африкада бир қанча мамлакатларнинг мустақилликка эришиш жараёнини кузатиб қарайлик.\nМаълумки, бу жараён узоқ йиллар давомида турли йўналишларда, ҳатто бир қатор мамлакатларда қонли курашлар ила кечди. Ҳозир эса, қитъада деярли барча мамлакатлар мустақил деса бўлади. Бу мамлакатларда мустақиллик кураши узоқ давомли бўлганлиги сабабли, бу кураш давомида маълум бир давлатчилик тизимлари ҳам ўз навбатида шаклланиб борди дейиш мумкин. Шунинг учун уларнинг кўпчилиги мустақилликка эришиш билан бирликда ўз давлат системаларига ҳам эга бўлишдилар.\nСовет империяси ҳудудида юзага келган янги мустақил давлатлар эса, бундай жараённи ўз бошларидан кечирмадилар. Бу ерда бошқа бир алоҳида вазият вужудга келиши натижасида советлар иттифоқи тарқатиб юборилди. Шу сабабдан бу [советлар тарқатиб юборилиши оқибатида майдонга келишган] давлатлар, жумладан Ўзбекистон ҳам тарқатиб юборилаётган советларнинг бир бўлаги сифатида автоматик равишда мустақил бўлиб қолди. Шунинг учун бу давлатлар мустақил давлат сифатида чинакамига шаклланмоқ учун, ўз давлат қурулишига эга бўлмоқ учун улар ўз йўлларини танлашлари лозим. У йўл қайси, қандай йўл бўлади?\nҲар қандай мустақил Давлатнинг умумий сиёсати (сиёсий тузум, иқтисодий ва ижтимоий сиёсат), яъни Давлат сиёсий системаси маълум бир ғояга асосланади ва унга суянади. У ғоя эса, бутун сиёсатнинг устуни вазифасини бажармоғи зарур. Бу ғоя қандай ғоядир, у қандай бўлмоғи лозим? Бу масалалар ғоят мураккаб ва ҳаёт учун жуда зарур муаммолардир. Янгидан Мустақил бўлган Давлатлар бу муаммоларнинг ечимини мутлақо билмоқлари ва топмоқлари шарт. Афсуски, мустақил Ўзбекистонда бу муаммоларнинг ҳозирча ечими топилганича йўқ ва уни топишга, ундай масалани ҳал етишга уриниш ҳам йўқ. Мамлакатнинг бугуни ва келажак такдири эса, айни шу муаммоларга қандай ёндашиш ва уларни тўғри ҳал этишга бевосита боғлиқдир.\nБизнинг фикримизча саналган муаммоларнинг асосида ётган асосий ғоя эса, бу миллий давлатчилик ва миллий бирлик ғояси бўлмоғи лозим. Биз, Ватаннинг ҳақиқий мустақиллигини иставчилар ғояси Миллий давлатчилик ва Миллий бирлик ғояси бўлмоғи керакдир. Биз ана шу ғоя мустаҳкам асосларини ётқизиш устида ишламоғимиз зарур.\nДарҳақиқат, мустаҳкам иқтисодий ва сиёсий системага эга бўлган том маънодаги Мустақил Давлат тузмоқ учун чуқур ғоявий асос(фундамент) зарур. Бундай ғоя, исломий таълимни ўзида мужассамлаштирган миллий бирлик ғояси бўлиши мумкин ва шундай бўлиши шарт. Аммо Ўзбекистон бугун маънавий ва ғоявий жиҳатдан ҳам ниҳоятда қолоқ ва қошшоқ аҳволда қолмокда. Ўзбекистон бугун иродали, кашфиётчилик хусусиятига эга, мустаҳкам миллий бирлик ғоясига суянган ватанпарварларга, сиёсий ва ижтимоий жиҳатдан чинакам мустақилликка суянадиган, чуқур илмий ишланган, ахлоқий (исломий) жило берилган реал дастурга, миллий, озод ижодкорликка муҳтождир.\nБиз ўзимизни ватанпарвар, зиёли ҳисобласак, айтилган муаммо устида жиддий мулоҳаза юритиш ва уни ҳал этмоқ учун ижодкорликка интилишимиз лозим.\nБизнинг бой тарихимиз, соф ва тамоман исломий маданиятимиз бор. Бизда тарихий давлатчилик удуми мавжуд. Бу удум-буюк Турк давлатчилигидир. Шу сабабдан биз янги давлатчилик асосини қурмоқ учун энг аввал ўз сиёсий ва маданий ўтмишимизни қунт билан ўрганишимиз лозим.\nСўнгги икки асрга яқин мустамлакачилик даври давомида, айниқса кейинги 70 йиллик коммунистик истибдод натижасида вужудга келган баъзи маданий ва маънавий кўникмалар, психологик ўзгаришлар, динга эътиқодсизлик ва лоқайдлик келажак учун мўлжал ва янги Ўзбекистон давлатчилиги учун ғоявий ва маданий асос бўла олмайди. Буни жуда очиқ ва равшан тушуниб етмоқ шарт. Бугунги Ўзбекистонда диктатура ўрнатиб ва уни сақлаб қолишга уринаётганлар, ўзларининг ахлоқсиз, бузук ва ярим чала маданиятларини йўналтирувчи ғояга (идеологияга) айлантиришга ҳаракат қилаётганлар бу қилмишлари билан келажакка ниҳоятда катта хавф солмокдадир.\nИсломий ахлоқ билан суғорилган миллий бирлик ғояси, халқнинг қайта тикланиш шакли ўз тарихидан, маданиятидан келиб чиқиши, унинг миллий ватанпарлигига асосланиши, у ўз муаммоларидан туғилиши керак. Ана шундагина бу ғоя халққа маъқул бўлади, уни жонлантиради, ўзини эркин, озод сезишига кўмақлашади. Шуни ҳам билиш керакки, инсоният тарихи бу соҳада аниқ тайёр кўрсатмалар бера олмайди. Аммо тарих узоқ замон синовларидан ўтган мўлжал ва ибрат олишга арзийдиган жуда муҳим маълумотларга бой, албатта. Шунинг учун Ўзбекистон янги давлатчилигини барпо қилишда ва унинг келажагини тўғри белгилашда биз, бой маданий тарихимизни чуқур ўрганишимиз ва унга суянишимиз зарур. Ўтмишни ўрганишда, маданиятли, маънавиятли бўлишда ташкаридан бирор кимса ёки қанақадир маблағ(инвеститсиялар) ёрдамчи бўла олмаслигини ҳам яхши тушунишимиз керак. Бунда фақат ўз ақлимиз ва кучимизга ишонишимиз шарт. Шу сабабдан ҳам бу ниҳоятда улкан ижодий бир вазифа. Биз унинг аҳамиятини заррача камайтиришга йўл қўя олмаймиз.\nБу масалада, бу муаммони ҳал этишда қийинчиликлар, тўсиқлар бордир, аммо уларнинг мавжудлиги аҳамиятсиздир. Бу муаммони ҳал этишни Ўзбекистондаги бугунги давлат режимига ва унинг тугатилишига ҳам бевосита боғлаб бўлмайди. Яъни аввал Ўзбекистондаги реаксион режимни қандай бўлмасин тугатайлик, ундан сўнг бошқа масалаларни кўраверамиз шаклида иш қилиб бўлмайди. Ваҳоланки, Янги ғоянинг барпо этилиши реаксион, мустабид давлат режимининг битишини тезлаштирадиган муҳим бир фактордир.\nМасалан, ўз вақтида, бундан бир неча йил муқаддам мамлакатнинг мустақиллиги учун кураш бошланганда кўпчилигимизда “мустақилликка эришайлик”, кейин кўрармиз, келажак учун, мустақил Ўзбекистон учун ўзаро келишиб бирор йўл топармиз каби мулоҳаза кучли эди. Шунинг учун у замонларда мустақил Ўзбекистон давлатчилиги, унинг иқтисодий, сиёсий-ижтимойи сиёсатининг асослари, айниқса унинг миллий, маданий, ҳатто диний, умуман ғоявий (мафкуравий) асоси ҳақида бирорта режавий дастурга эга бўлишга ҳаракат кам бўлган эди. Мустақилликка эришилди ҳам, аммо Ўзбекистон давлатчилиги, унинг келажаги мавҳум бўлиб қолаверди. Демократия, озодлик, эрк каби тушунчалар яна орзулигича қолиб кетаверди. Ҳокимият тепасида эса ғоясиз, маданиятсиз гуруҳ сақланиб қолаверди. Улар бугун ана шу ўз ярим-чала маданиятини келажакка асос қилиб олишга ҳаракат қилишмоқда. Бу ахлоқсиз, маданиятсиз мафкуравий авантюранинг олдини олмоқ мақсадида биз янги миллий бирлик ғоясини ишлаб чиқишимиз ва кенг оммалаштришимиз зарур.\nШундай қилиб, бизга ғоя, миллий ғоя зарур. Узоқ йиллар, асрларга мўлжалланган миллий давлатчилик ғояси зарур. Бу ғоя тарихий, миллий ва диний асосни четда қолдирмаган бўлмоғи шарт. Бу ғоя турк қалбидан, тарихидан, унинг маданий ва маънавий бойлигидан ташкил топиши керак. Бу ғоя туркларнинг ўтмиши ва келажаги ҳақида очиқ-равшан тасаввурга эга бўлсин. Бу ғоя туркларнинг, турк ўзбекларининг узоқ даврларга мўлжалланган ҳаётий такдирларини ёритиб, уларга доим тетик руҳ бағишлаб турсин.\nБу ғоя турк миллий бирлик ғояси ўлароқ яна нималарни ўз ичига олмоғи керак ? Бу ғоя, ўзбекларда энг аввал туркий миллий, маънавий хусусиятларни тарбиялашдан, ватанпарварлик, турклар мардонаворлигини, жанговарлигини, исломий озодлик, эркни тушуниш даражасига кўтарилиш йўлини танлашдан иборатдир. Мана шу, менимча энг муҳим ва бош масаладир. Бу чинакамига муҳим ва чуқур ижодий муаммо. Бу чиндан ҳам асрларга татир масаладир. Дарвоке, турк миллий бирлиги масаласи бу буюк келажакдир. Аммо бусиз Ўзбекистон асрлар оша мустақил давлат бўлиб қололмайди, у ҳақиқатан қайта тикланмайди, том маънодаги буюк давлатга айлана олмайди. Миллий бирлик вужудга келтира олмаган буюк Тимур даври, буюк Усмонлилар даври бунга яққол мисолдир. Ўша замонларда буюк империялар майдонга келтирилди, аммо давлатчилик асосида туркийлик, туркий миллий бирлиги асосий ғоя сифатида ривожланмаганлиги сабабли у империялар, у давлатлар инқирозга учирадилар, қуладилар. (давоми бор)


Россия футбол иттифоқи этика қўмитаси «СКА-Хабаровск» бош мураббийи Сергей Юранни «Спартак» яримҳимоячиси Остон Ўрунов ҳақидаги гаплари учун жаримага тортди.\n«Чемпионат.com» манбасининг ёзишича, Юран ўзбекистонлик футболчининг ёши кичрайтирилгани ҳақидаги асоссиз гаплари учун 250 минг рубл миқдорида жаримага тортилган.\nАввалроқ, Юран «Матч Премьер» эфирида ўзбекистонлик футболчининг ёши кичрайтирилгани, у аслида 4-5 ёш катта бўлиши мумкинлигини айтганди.\n«Бу бир нотаниш одамнинг гапи эмас. Ўзбекистонда танишларим, мураббийлар бор. Биз гаплашиб турамиз. Улар, эҳтимол, кўпроқ нарсани билишади. Шу билан бирга таъкидлашим керакки, мен аниқ бир рақам келтирмадим – у 5 ёки 10 ёш катта. Футбол оламида шундай гаплар бор. Аммо 100 фоиз дея олмайман», - деганди Юран.\nРасмий маълумотларга кўра, Остон Ўрунов 2000 йилнинг 19 декабрь куни туғилган. 20 ёшли футболчи «Спартак»ка ўтгунга қадар Ўзбекистон ўсмирлар, ёшлар, миллий жамоалари ҳамда «Навбаҳор», «Локомотив» ва «Уфа» клубларида тўп сурган.


С начала работы biznes-daily.uz 8 628 495\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Умид ва ишонч\nАҚШда ишлайдиган танишим Қимматхон опанинг акаси оғир касал бўлиб қолди. Турмуш ўртоғи Аҳрор ака иккимиз опага қўнғироқ қилиб, тезда етиб келиши кераклиги ҳақида огоҳлантирдик. Қимматхон опа акаси бетоблигидан хабардор эди, бундан ташқари, ўзи ҳам жигарининг оиласи билан хабарлашган экан. Орадан икки кун ўтгач Тошкентга етиб келди.\nАкаси Сўғд вилоятининг Зафаробод туманида яшарди. Сирдарё вилоятининг Ховос станциясидан у ёғи 4-5 километр. Лоф қилиб айтганда, қаттиқроқ бақирсанг у томондагиларга овозинг эшитилади. Орадан бир кун ўтгач бемор вафот этди. Опа вой-дод қилиб, элчихонага борди. Лекин у ердагилар тегишли ҳужжатлар талаб қилишди. Хуллас, салкам 10200 километрлик масофа – Нью-Йоркдан Тошкентга етиб келган онахон 150 километрлик масофага Тошкентдан Зафарободга етиб бора олмади. Акасини, жигарини сўнгги йўлга кузата олмагани юрагида армон бўлиб қолди.\nАфсуски, бундай армонлар кўп. 2016 йилнинг кузида отам бетоб бўлиб қолди. Ундан сал олдинроқ акам оғир хасталикдан сўнг вафот этган эди. Салкам тўқсонга кириб қолган отам бу жудоликни кўтара олмади. Акамдан сўнг уч ой ўтгач падари бузрукворим ҳам фоний дунёни тарк этди. Афсуски, уни қишлоғимиздаги қабристонга, онамнинг ёнига қўя олмадик. Чегарадан тириклар ўта олмаётган пайтда ўликларни олиб ўтиш жуда-жуда мушкул ишга айланган дамлар эди ўша пайтлар…\nОтамиз асли зоминлик бўлса-да, биз оиламиз билан Тожикистонда яшаганмиз, ўша ерда туғилганмиз. У пайтларда чегара йўқ эди. Мактабда Ўзбекистонда ишлаб чиқилган дастур асосида ўқиганмиз. Тошкент телевидениесини кўриб, ўзбек газета ва журналларини ўқиб катта бўлганмиз. Тожикистонда яшаб тожик тилини ўрганмаганимга ҳозиргача афсусланаман. Ҳар қалай, битта бўлса ҳам тил билган яхши эканлигини кечроқ тушундим. Тошкентга келганимга 42 йил бўлди. Илгари тез-тез қишлоққа бориб турардик. Кейин йўллар ёпилди. Ўтиш қийинлашди. Бора-бора умуман муносабатлар ёмонлашди. Онам вафот этганда сўнгги бор борган эдим қишлоққа. Ўшанга ҳам 13 йил бўлибди. Оилада ўн фарзанд эдик. Уларнинг деярли ҳаммаси Ўзбекистонда яшайди. Қишлоқда битта укамиз қолган. У ота-онамизнинг чироғини ёқиб ўтирибди.\nСобиқ шўролар салтанати инқирозга юз тутиб, мустақил давлатлар пайдо бўла бошлаган пайтларда юртга отланар эканмиз, юрагимизга ғулғула тушарди. Чегарадан қандай ўтамиз, манзилгача биров йўлимизни тўсмасмикин, деган хаёл бир дақиқа ҳам тинчлик бермасди. Кейинроқ эса аскарлар автоматини ўқталиб йўлимизни тўсадиган бўлди. Шу тариқа аста-секин чегаралар ёпилиб, алоқалар барҳам топди.\nЯқинда, ўн уч йиллик фироқдан сўнг яна юртга йўл олдим. Тошкентдан Янгиергача таксида салкам икки соатлик йўл. Чегарагача ҳам такси ёлладим. Аввал Ўзбекистон божхоначилари, сўнг чегарачилари кўригидан ўтдим. Тожикистон чегарачилари сари борар эканман, юрагимда қандайдир ҳаяжонми, қўрқувми пайдо бўлди. Ахир бу ердан ўтмаганимга 13 йил бўлди. Тожик чегарачиси қўлимдан паспортимни олар экан, “Ассалому алайкум, хуш омадед” деганда, тўғриси, кўзларимга ёш келди. Ахир биз бу фурсатни, бу дамларни қанча йиллар кутдик...\nЎтган йиллар давомида қўшни давлатлар билан муносабатларимиз кескинлашиб, иқтисодий, маданий-маърифий алоқалар тўхтаб қолиш даражасига етди. Хўш, нима учун бу ҳолат юз берди? Ўтмишимиз, ота-боболаримиз, тилимиз бир бўлган қирғиз, қозоқ, туркман билан, тили бошқа-ю дили бир, ташқи кўриниши бир тожик билан нимани бўла олмадик? Бир кун келиб бу саволларга жавоб топилади, албатта.\nТўғрисини айтганда, ўзимизнинг ичимизда ҳам чегараларнинг ёпиқ туришидан манфаатдор бўлганлар бор эди. Халқ орасида, чегараларда енгилликлар бўлар эмиш, деган гап тарқалган куннинг эртасига чегарада қандайдир отишма бўлгани ёки қўшни давлатдан гиёҳвандлик моддаси олиб ўтилаётгани ҳақида хабарлар тарқаларди. Шу билан илиқлашаётган муносабатлар яна эски ҳолга келарди. Биз иқтисодий муносабатлар узилиб қолди ўша пайтда, деймиз. Йўқ, узилгани йўқ. Чегара туманларда яшайдиган одамлар билан гаплашиб кўринг, ҳар куни тунда минглаб тонна маҳсулотлар яширинча икки томонга ўтказилган. Лекин у юқори идораларда ўтириб олган, виждонини сотган айрим кимсаларнинг манфаатига хизмат қилган. Чегара очилиб, муносабатлар тикланса, савдо-сотиқ очиқ олиб борилса, бундан давлат фойда кўрарди. Чунки савдо-сотиқдан давлат хазинасига миллионлаб доллар солиқ ва божлар тўланарди. Юқорида мен айтган одамлар эса ўз манфаатларини ҳамма нарсадан устун қўйиб, атайин муносабатларни совитишга ҳаракат қилган ва бунга эришган ҳам.\nШавкат Мирзиёев мамлакатимиз раҳбари этиб сайлангач, қўшни давлатлар билан муносабатларни яхшилашни ўзининг устувор вазифаларидан бири сифатида белгилади. Бугун бу вазифа тўла амалга ошмоқда. Бир инсоннинг саъй-ҳаракати билан 60 миллиондан кўп аҳоли яшайдиган Марказий Осиё минтақасида катта ўзгаришлар юз берди. Тарихда шахснинг роли деб шуни айтишса керак-да.\nЧегарадан ўтиб, кўнгил жойига тушгач, Шаҳристон сари йўл олдим. Мен туғилиб ўсган Шаҳристон туманига бориш учун яна 50-60 километр йўл юришим, Истаравшан туманини ортда қолдиришим керак. Йўлда борар эканман, ўтган йиллар давомида анча ўзгаришлар рўй берганини кўрдим. Хўжанддан Душанбега борадиган йўлни хитойликлар қайтадан қурибди. Йўл пулли. Бу билан у Европани эслатди менга. 2004 йилда Брюсселдан Парижга келаётганимизда 100 километрлик пулли йўлдан ўтган эдик. Қаранг, бу ҳол Марказий Осиёга ҳам етиб келибди.\nЙўлда Истаравшан бозорига кирдим. Истаравшан бозори илгаридан жуда машҳур. Одамлар бу бозордан одамнинг жонидан бошқа ҳамма нарса топилади, дейишади. Бозорни айланар эканман, маиший техника буюмлари бизнинг бозорларимиздагига қараганда бироз арзонроқ эканлигига гувоҳ бўлдим. Аммо полиз экинлари баҳоси биздагидан қимматроқ. Масалан, битта қовуннинг баҳоси бизнинг пулимизга 15 минг сўмдан 25 минг сўмгача. Тарвуз нархи ҳам шунга яқин, мевалар баҳосида ҳам анча фарқ бор.\nҚишлоғимизнинг номи ўзгарибди. Илгари Қарабчи эди, энди Гулистон бўлибди. Туман маркази билан қишлоғимиз ўртасида бир километрлик бўш майдон бор эди. Ўша жойларга уйлар қурилиб, туман маркази Шаҳристонга қўшилиб кетибди. Бунинг ўзига хос сабаблари бор, албатта. Қишлоғимиз тоғ бағрида жойлашган. Илгари, яъни шўролар даврида чегаралар йўқ эди. Ўқувчилар ўнинчи синфни битиргач, қишлоқда қолмасди. Чунки тоғли қишлоқда ёшлар учун иш бўлмасди. Шу боис, ёшлар уйлангач, турмуш ўртоғи билан Сирдарё вилоятига кўчиб кетарди. Сирдарёда чўл ўзлаштиришда иштирок этарди. Энди эса чегаралар ёпилган, ҳеч ким ҳеч жойга кўчиб кета олмайди. Шунинг ҳисобига қишлоғимиз энига ҳам, бўйига ҳам кенгайиб, аҳолиси сони ҳам анча кўпайибди.\nОдамлар билан гаплашсангиз, ҳаммаси чегаралар очилганидан хурсанд. Қайси хонадонга кирманг, давлатлар раҳбарлари ҳаққига дуо қилади.\nКўпчиликни Тожикистондаги одамлар ҳаёти қизиқтириши табиий. Менга айтиб беришларича, ерлар бутунлай аҳолига ижарага бўлиб берилган. Аҳоли ўзига берилган ерга ўзи хоҳлаган нарсасини экади, фақат солиғини тўласа бўлди. Ерларга одамлар кўпроқ буғдой, картошка, пиёз, помидор, бодринг, хуллас, рўзғорга керакли ва бозорбоп экинлар экишади. Қишлоқларда ҳам деярли ҳар бир хонадонда машина бор. Кўпчилиги хорижники.\n– Бизда автомобиллар арзон, – деди таксида мен билан Истаравшандан Шаҳристонгача ҳамроҳлик қилган одам. – Лекин уларнинг 90-95 фоизи эски. Арзонга оламиз-у, лекин кейин топганимизни уларни таъмирлашга сарфлаймиз. Ўзбекистонда эса ҳамма янги машина минади. Қани энди бизнинг ҳам автомобиль заводимиз бўлса, сал қимматроқ бўлса-да, жон-жон деб ўша машиналарни олардик.\n– Муносабатларнинг яхшиланиши, аввало, Тожикистонда яшовчи ўзбекларнинг ҳаётида катта ўзгаришлар ясайди, – дейди устозим Ҳасанбой Қўчқоров. – Алоқалар узилиб қолгач, одамлар ўз хоҳиши билан фарзандларини тожик синфларга беришни бошлаганди. Энди эса Ўзбекистон мактабларимиз учун дарсликлар, бошқа адабиётлар етказиб беради. Бошқача айтганда, тожик диёрида ўзбек маданияти, урф-одатлари, анъаналари, тили ривожланиши учун имкониятлар янада кенгаймоқда.\nУч кунлик сафарим давомида жуда кўп одамлар билан суҳбатлашдим. Қариндош-уруғларим, дўстларим билан дийдорлашдим. Туман марказида, қишлоғимизда амалга оширилган ободончилик, бунёдкорлик ишларини кўриб қувондим. Энг муҳими, ҳамманинг дилида умид учқунлари порлаётганига гувоҳ бўлдим. Бир сўз билан айтганда, тожикистонликлар Тожикистон Республикаси Президенти Имомали Раҳмоннинг бугун Ўзбекистонга бошланадиган давлат ташрифини интирозлик билан кутяпти. Имзолананиши кутилаётган ҳужжатлар икки мамлакат, икки халқ ўртасидаги муносабатларни янада яхшилашига умид қилишмоқда, ишонишмоқда. Илло, бу умид ва ишонч, албатта, ижобат бўлажак.


ЎзА - ИИББдан яхши хабарлар: Тошкентда...\n11.03.2018 09:43 Чоп этиш версияси\nИИББдан яхши хабарлар: Тошкентда...\n1. Пойтахт кўчаларидаги тирбандликларга мотоциклли хизмат ходимлари зудлик билан етиб бормоқда.\n2. «Хавфсиз шаҳар» аппарат-дастурий комплекси имкониятлари ишга солиниб жорий йилнинг январь, февраль ойларида Тошкентда жиноятчилик 43,7 фоизга камайишига эришилди.\n3. Пойтахт кўчалари, маҳаллаларида ўрнатилган видеокамера жиноятларни фош этишда асосий восита бўлмоқда.\nКеча Ички ишлар вазирининг ўринбосари – Тошкент шаҳар ички ишлар бош бошқармаси бошлиғи Рустам Жўраев оммавий ахборот воситалари ходимлари билан очиқ мулоқот ўтказди.\nМулоқот давомида тараққий этаётган пойтахт хавфсизлигини таъминлаш борасида барча имкониятлар ишга солинаётгани қайд этилди. Пойтахтда ишлар органлари фаолиятини мувофиқлаштириш бошқармалари ташкил этилди. Фуқароларнинг энг муҳим муаммоларини ҳал этиш, ҳуқуқбузарликларнинг олдини олиш, жиноятларга тезкор чоралар кўришни таъминлаш билан боғлиқ ишлар уларнинг алоҳида назоратида. Шунингдек, ташкил этилган 73 та ички ишлар бўлими зиммасига жамоат тартибини сақлаш, ҳуқуқбузарликлар профилактикаси ва жиноятчиликка қарши курашишни амалга ошириш учун жавобгарлик юклатилган.\nЖиноятларга чоралар кўриш ва уларни фош этишда тезкорлик ва мувофиқлашган ҳамкорликни таъминлаш мақсадида «Хавфсиз шаҳар» аппарат-дастурий комплекси имкониятларидан кенг фойдаланилмоқда.\nБундай чоралар натижасида жорий йилнинг январь, февраль ойларида Тошкентда жиноятчилик 43,7 фоизга камайишига эришилди. Аниқроғи, 1063 жиноят содир бўлган, ўтган йилнинг шу даврида эса бу кўрсаткич 825 ни ташкил этган. Содир бўлган жиноятларнинг 90 фоизи очилган.\nЧорраҳаларда ҳосил бўлаётган тирбандликлар пойтахтнинг муаммоларидан бирига айланмоқда. Бунга вақтида чора кўриш мақсадида мотоциклли хизмат ходимлари фаолият юритяпди. Ҳозирча уларнинг сони ўнта бўлиб, улар тирбандлик ҳақида хабар келиб тушиши билан воқеа жойига зудлик билан етиб бориб, вазиятни барқарорлаштирмоқда.\nПрофилактика хизмати ходимларининг барчаси хизмат уйи ва автомашина билан таъминланган. Бу хизмат сифатини оширган. 176 маҳаллада жорий йилда бирорта ҳам жиноят содир бўлмаган. Аммо яртилаётган шароитларга қарамай соҳа ходимлари орасида қонунбузарликка йўл қўйиш ҳолати, афсуски, ҳамон учраб турибди. Шу йилнинг ўтган даврида ана шундай қилмиши учун уч нафар ходим жавогарликка тортилган ва ишдан бўшатилган.\nОчиқ мулоқот давомида ички ишлар органлари ходимлари маънавиятини юксалтиришга оид ишлар амалга оширилаётгани айтиб ўтилди. Шунингдек, янги намунадаги ҳайдовчилик гувоҳномалари, уларни бериш тартиби, бу борада фуқароларга қулайлик яратиш, йўл ҳаракати хавфсизлигини кучайтириш, йирик бозорлар атрофини тартибга солиш каби масалаларга оид саволларга жавоб қайтарилди. Наврўз байрамини тинч ва осойишта ўтказиш борасида қилинаётган ишларга тўхталиб ўтилди.\nЭслатиб ўтамиз, мазкур тадбир Президент Шавкат Мирзиёевнинг 2018 йил 14 февралдаги “Тошкент шаҳрида жамоат тартибини сақлаш, ҳуқуқбузарликлар профилактикаси ва жиноятчиликка қарши курашишнинг сифат жиҳатидан янги тизимини жорий этиш тўғрисида”ги қарори ижроси доирасида ташкил этилди. Ушбу ҳужжатда Ички ишлар вазирининг ўринбосари – Тошкент шаҳар ички ишлар бош бошқармаси бошлиғи ҳар ўн кунда пойтахт ички ишлар органлари фаолияти масалалари бўйича очиқ мулоқот ўтказиши кўрсатилган.


Қўполлик қилган боғча тарбиячисига чора кўрилди\n19:58 / 25.08.2017\nХ.Ҳ. шу йилнинг 16 август куни Навоий вилоятидаги мактабгача таълим муассасаларидан бирида тарбия олаётган икки ёшдан ошган қизини олиб келиш учун борганида, фарзандининг чинқириб йиғлаётгани устидан чиқади: қизча ерда ётар, боғча опаси эса уни турғизишга уринарди. Она, табиийки, жон ваҳмида сўрайди: “Қизим нега йиғлаяпти?”. Тарбиячи эса узр сўраш ўрнига онани ҳақорат қилади. Даҳанаки айтишув якунида у қизалоқнинг онасига қўлини пахса қилади: “қаерга борсанг – бор, қўлингдан келганини қил”.\nFacebook’даги “Халқ билан мулоқот” гуруҳида Ғайбулла исмли фойдаланувчининг хабар беришича, она дастлаб боғча мудирасига шикоят қилиш билан чекланади. Бироқ ўша кечаси қизалоқнинг иситмаси кескин кўтарилиб кетиб, туни билан алаҳлаб чиқади. Шифокорлар унга аниқ ташхис қўя олишмайди: “катта эҳтимол билан қўрқиш оқибатида бирор хасталикка чалинган бўлиши мумкин, сал кутайлик, белгилари аниқ бўлади”, дейишади.\nСўнг қизалоқнинг онаси боғча тарбиячисининг ноқонуний хатти-ҳаракатлари устидан Халқ қабулхонасига мурожаат қилади. Мазкур мурожаат назоратга олиб ўрганилгач, унда кўрсатилган барча ҳолат ўз исботини топди. Шу боис мурожаат бўлган куннинг ўзидаёқ айбдор тарбиячи эгаллаб турган вазифасидан озод қилинди.\nАлбатта, айбдор қилмишига яраша жазо олди. Бироқ қизалоқ ҳам, ота-онаси ҳам ҳамон стресс ҳолатидан чиқиб кета олмаяпти.\nИлгарироқ ижтимоий тармоқларда Сурхондарё вилоятидаги айрим мактабгача таълим муассасаларида катта ёшли “тарбиячи”нинг болаларни қўрқитиш билан шуғуллангани акс этган видеолар минглаб юртдошларимиз қалбини ларзага солган эди. Бугун Ўзбекистон Республикаси Президентининг Виртуал қабулхонаси ва Халқ қабулхоналарида шу мазмундаги мурожаатлар зудлик билан ўрганилиб, мурғак қалбларга қўрқув уруғини сочаётган кимсаларга қонун доирасида муросасизлик билан қатъий чоралар кўрилмоқда.\nЯна бир жиҳат – яқинда ХПКнинг Халқ таълими вазирлиги мутасаддилари билан бўлиб ўтган навбатдаги сессиясида халқ таълими вазири Улуғбек Иноятов янги тартиб ва қонун-қоидага кўра энди болаларни 3 ёшдан мактабгача таълим муассасаларига қабул қилиш халқаро тажрибага асосланишини таъкидлади: “3 ёшгача болалар кўп касал бўлишади, жамоат жойларига кўникиб кетиши қийин кечади. Бу ёшда бола ота-онаси ёрдамида уйида таълим тарбия олса яхшироқ ижобий натижа беради. Тўғри тушунинг, 2 ёшли бола учун боғчага бориш жуда эрта. Бундан ташқари, болалар боғчаларининг вазифаси ёш гўдакларга қараш эмас, балки уларни тарбиялаш, таълим бериш. Шунинг учун биз бошқа давлатларнинг бу борадаги тажрибасини ўрганиб, болаларни 3 ёшдан қабул қилишга қарор қилдик. Яъни, боғчага борадиган бола ўзига-ўзи хизмат қила оладиган бўлиши керак. 2 ёшли бола мустақил ҳожатхонага боролмайди, юз-қўлини юва олмайди, овқатлана олмайди”.\nЮқоридаги ҳолатда ҳам навоийлик қизалоқнинг 2 ёшдан энди ошгани, ҳали гапларни тўлиқ айта олмаслиги нима учун мамлакатимизда болаларни мактабгача таълим муассасаларига қабул қилиш ёшига ўзгартириш киритилганига яна бир исботдир.\nБироқ навоийлик қизалоқнинг 2 ёшдан боғчага берилгани юқоридаги ҳолатда болага ва унинг онасига қўполлик қилган “тарбиячи”ни оқлаш учун ҳеч қандай асос бўла олмайди. Бу соҳада мамлакатимизда кенг қамровли ва туб ислоҳотлар амалга оширилмоқда.\nДавлатимиз раҳбари Шавкат Мирзиёевнинг 2016 йил 29 декабрдаги “2017-2021 йилларда мактабгача таълим тизимини янада такомиллаштириш чора-тадбирлари тўғрисида”ги қарорида болаларнинг ҳар томонлама интеллектуал, ахлоқий, эстетик ва жисмоний ривожланиши учун илғор хорижий тажрибаларни инобатга олган ҳолда зарур шарт-шароитлар яратиш,\nмактабгача таълим муассасалари учун педагог кадрларни тайёрлаш ва малакасини ошириш ўқув режа ва дастурларини замонавий педагогик технология ва методларни инобатга олган ҳолда такомиллаштириш кўзда тутилган.\nБунда мактабгача таълим муассасалари фаолияти тубдан яхшиланиб, энг илғор хорижий тажриба ўрганилади, ҳар жиҳатдан замонавий тизим яратилади. Бу борада алоҳида вазирлик ташкил этилади.\nПрезидентимиз Шавкат Мирзиёев куни кеча Бекобод туманига ташрифи давомида «Аёлларнинг ишини осон қилиш учун кейинги 5 йилда Ўзбекистонда туғилган 100 фоиз болаларнинг боғчага боришини таъминлаймиз. 1-синфга янги қабул қилинган, мактабдан аввал болалар боғчасига борган ва боғчага бормаган болани солиштириб кўринглар. Уларнинг савиясини, кўзларининг ёниши; байроқ, мадҳия, Амир Темур бобоси ким, Биринчи президентимизни ва Ватанни билиши тўғрисида саволга тутиб кўринглар. Коллективни билиши тўғрисида, соғлиги тўғрисида, касал бўлмаслик учун нималар қилиши тўғрисида сўранглар. Улар боғчада ўз вақтида ётиб дам олади, уч маҳал овқатланади, расм чизишни ўрганади, салом беришни билади. Ундай болаларнинг савияси мутлақо бошқача бўлади», деб бежиз таъкидламади.\nБу ислоҳотлар самарасида яқин беш йилда мазкур соҳадаги барча муаммога тизимли барҳам берилади. Бу билан болаларнинг қизиқиш ва интилишларини ҳисобга олган ҳолда, уларга мактабгача бўлган даврда ҳар томонлама пухта таълим-тарбия бериш, дунёқарашини кенгайтириш, мустақил фикрлаш қобилиятини ривожлантириш, қалби ва онгига миллий ва умуминсоний қадриятларни сингдириб бориш, шу орқали уларни она Ватанга муҳаббат, покиза орзулар руҳида камол топтириш – орзудан ҳар биримизнинг реал ҳаётимизга кўчади.


14:01 / 10.11.2015\nNew Horizons аппаратидан янги маълумотлар олишда давом этаётган америкалик олимлар Плутон митти сайёрасида криовулқонлар бор, деган хулосага келишди. Бу ҳақда Америка астрономия жамиятининг 47-анъанавий йиғилиши чоғида хабар қилинди.\nNASA сайтида чоп этилган хабарномада таъкидланишича, зонд томонидан юборилган фотосуратларда сайёра юзаси акс этган бўлиб, таҳлил натижасида у ерда бир неча ўн км баландликдаги иккита тоғнинг чўққисида вулқонга хос ўйиқлар борлиги аниқланган.\nАммо, кул ва эриган лава отадиган оддий вулқонлардан фарқли равишда, Плутондаги вулқонлар муз, азот, аммиак ва метан қоришмасидан иборат музлаб қолган моддани отган. Бу гипотезани вулқон яқинидаги ер юзасининг таркибини ўрганиш йўли билан текшириш мумкин.